title: Hannah New

text: Hannah New (s. 13. toukokuuta 1984 Balham, Lontoo) on englantilainen näyttelijä ja malli. Hän on esiintynyt elokuvassa "Maleficent – Pahatar" ja televisiosarjoissa "El tiempo entre costuras" ja "Black Sails".


title: Hannah New

text: New alkoi opiskella näyttelemistä 19-vuotiaana Lontoon kansallisessa nuorisoteatterissa. Sittemmin hän opiskeli englannin kirjallisuutta ja espanjaa Leedsin yliopistossa. New teki myös mallin töitä Espanjassa, jossa hän esiintyi televisiosarjoissa, kuten "El club del chiste" ja "El tiempo entre costuras".


title: Napue (gini)

text: Napue on Kyrö Distillery Companyn ruisgini. Sen valmistukseen käytetään rukiin ohella 16 eri yrttiä, muun muassa karpaloa, tyrniä ja mesiangervoa. Napueen pohjautuva Gin tonic valittiin maailman parhaaksi Gin toniciksi vuonna 2015. Tuotteen nimi pohjautuu vuonna 1714 Isonkyrön Napuen kylässä käytyyn Napuen taisteluun.


title: Napue (gini)

text: Napue-ginin pullo on ympyrälieriön muotoinen lasipullo, jossa on paperinen etiketti ja puinen korkki. Itse tuoteen ohella sen huolellisesti suunniteltu pakkaus on herättänyt kansainvälistä huomiota. Kyrö Distillery Company sijoittui parhaiden hakijoiden joukkoon Cannes Lions Premium Packaging -sarjassa ja kakkossijalle Dieline-kilpailun Spirits-kategoriassa.


title: Luke Rowe

text: Luke Rowe (s. 10. maaliskuuta 1990 Cardiff) on walesilainen maantiepyöräilijä, joka on kilpaillut myös ratapyöräilyssä. Hän on edustanut koko maantiepyöräilyn ammattilaisuransa, vuodesta 2012, Team Skyta.


title: Luke Rowe

text: Lähteet: Pro Cycling Stats, Cycling Archives


title: Morne Diablotinin kansallispuisto

text: Morne Diablotinin kansallispuisto on luonnonsuojelualue Dominican saarivaltion pohjoisosassa. Se on perustettu vuonna 2000 erityisesti keisariamatsonin ja toisen kotoperäisen papukaijalajin suojelua varten. Puisto ja siellä sijaitseva vuori ovat saaneet nimensä karibianviistäjän ranskankielisestä nimestä. Vuorten ylärinteitä peittävät pilvimetsät, joissa kasvaa matalakasvuisia puita, kuten klusioihin kuuluva "Clusia mangle". Alarinteillä on sademetsää.


title: Napue

text: Napue on kylä Isossakyrössä Etelä-Pohjanmaalla. Kylä on antanut nimensä osana Suurta pohjan sotaa vuonna 1714 käydylle Napuen taistelulle, joka kuitenkin tosiasiassa käytiin viereisen Laurolan kylän puolella. Napuen kylässä sijaitsee Matti Visannin suunnittelema, vuonna 1920 pystytetty taistelun muistomerkki.


title: Napue

text: Napuessa sijaitsee vuonna 1908 rakennettu, luonnonkivipintainen Isonkyrön Osuusmeijeri. Sen menestystuotteeksi nousi 1980-luvulla Oltermanni-juusto, joka on 2000-luvulta asti valmistettu Valion muissa meijereissä. Nykyisin meijerin tiloissa toimii muun muassa palkitusta Napue-ginistään ja ruisviskistään tunnettu tislaamoyritys Kyrö Distillery Company.


title: Napue

text: Pitkä-Perttilän taloa sanotaan pisimmäksi pohjalaistaloksi: siinä on 13 ikkunaa peräkkäin. Taloa pidetään Topeliuksen Välskärin kertomusten sankarin, Perttilä-Bertenskiöldin kotitilana. Perttilänmäki ja Napuen taistelutanner kuuluu Suomen valtakunnallisesti merkittäviin rakennettuihin kulttuuriympäristöihin.. Valle Antilan suunnittelema Perttilän riippusilta (1910) on Suomen vanhin liikenteelle avoin teräksinen riippusilta.


title: Satawan

text: Satawan on Mikronesian liittovaltioon kuuluva atolli. Hallinnollisesti Satawan on osa Chuukia. Maantieteellisesti Satawanin atolli kuuluu suurempaan Mortlockin saarien ryhmään, joka muodostuu yhteensä kolmesta atollista. Satawan koostuu neljästä saaresta, joista suurimmat ovat Satawan ja Ta, muut saaret ovat Kuttu ja Moch. Kaikki neljä saariryhmän saarta muodostavat hallinnollisesti myös oman kuntansa. Suurin osa asukkaista elää Satawanin saarella. Laskuveden aikaan Satawanin ja Tan saarten välin voi kävellä.


title: Satawan

text: Tan saarella sijaitsee lentoasema.


title: Satawan

text: Eurooppalaiset löysivät saaret mahdollisesti William Ravenin toimesta 28. joulukuuta 1973, kun brittiläinen "Britannia" purjehti saaren ohitse. Toinen mahdollinen saarien löytäjä on James Mortlock 27. marraskuuta 1975, jonka mukaan kolmen atollin ryhmittymä on nimetty.


title: Satawan

text: Toisen maailmansodan aikana saariryhmä oli Japanin hallinnassa ja Satawanilla sijaitsi japanilaisten lentokenttä. Yhdysvallat pommitti aluetta huhtikuussa sekä kesäkuussa 1944.


title: Danbury (Connecticut)

text: Danbury on kaupunki Yhdysvaltojen Connecticutin osavaltion länsiosassa, Fairfieldin piirikunnassa. Se sijaitsee satakunta kilometriä New Yorkin Manhattanilta pohjoiskoilliseen. Danburyssa oli vuoden 2010 väestönlaskennassa 80 893 asukasta, mikä teki siitä Fairfieldin piirikunnan neljänneksi väkirikkaimman kaupungin Bridgeportin, Stamfordin ja Norwalkin jälkeen. Kaupunki on osa New Yorkin metropolialuetta.


title: Danbury (Connecticut)

text: United States Census Bureaun mukaan Danburyn pinta-ala on 115 km, josta 5,7 km on vesialuetta, lähinnä Candlewood Laken eteläisiä osia. Kaupungin rajanaapureita ovat lounaassa Ridgefield, etelässä Redding, kaakossa Bethel, koillisessa Brookfield, pohjoisessa New Fairfield sekä lännessä New Yorkin osavaltion Putnamin piirikunta.


title: Danbury (Connecticut)

text: Danburyssa sijaitsee alueellinen sairaala sekä osavaltionyliopisto Western Connecticut State University. Vuonna 2010 kaupungin suurimmat työnantajat olivat Boehringer Ingelheimin lääketehdas (2 500 työntekijää), Danburyn sairaala (2 300) ja Danburyn koulut. Kaupungissa on 13 alakoulua, kolme yläkoulua ja kaksi julkista high schoolia. Lisäksi on eri uskontokuntien kouluja ja muita yksityiskouluja.


title: Danbury (Connecticut)

text: Vuonna 2015 Danbury valittiin Yhdysvaltojen toiseksi parhaaksi kaupungiksi asua; edelle 24/7 Wall St. -taloussivuston rankingissa meni vain Idahon Meridian. Danbury on aiemminkin sijoittunut hyvin samantapaisissa vertailuissa. Vuonna 2014 Movoto-kiinteistönvälitysyhtiö valitsi Danburyn Connecticutin osavaltion kolmanneksi parhaaksi asuinalueeksi. Vuonna 2016 sama yhtiö listasi Connecticutin parhaita asuinpaikkoja lapsiperheille, ja Danbury arvioitiin siinäkin kymmenen parhaan joukkoon.


title: Danbury (Connecticut)

text: Ensimmäiset eurooppalaiset siirtolaiset asettuivat nimellä Paquiack tunnetulle alueelle vuonna 1685, kun kahdeksan perhettä muutti sinne Norwalkista ja Stamfordista. He ostivat maata paikallisilta paquioque-intiaaneilta ja kutsuivat kyläänsä ensin nimellä Swampfield, kunnes vuonna 1687 viranomaiset nimesivät sen Danburyksi.


title: Danbury (Connecticut)

text: Danbury sai nimensä Englannin Essexissä sijaitsevan samannimisen kaupungin mukaan, josta monet alueelle asettuneet maahanmuuttajat olivat kotoisin. Kaupunki tuli 1800-luvulla kuuluisaksi hattuteollisuudestaan ja sai lempinimen "Hat City". Siellä valmistettiin 1900-luvun alkuvuosina jopa joka neljäs yhdysvaltalainen hattu. Kaupungin läpi virtaava Still River saastui pahoin hatunteossa käytetystä elohopeanitraatista.


title: Danbury (Connecticut)

text: Kaupungin mukaan on nimetty mineraali danburiitti.


title: Matt Duffy

text: Matthew Michael ”Matt” Duffy (s. 15. tammikuuta 1991 Long Beach, Kalifornia) on yhdysvaltalainen baseballpelaaja, joka on pelannut MLB-liigaa San Francisco Giantsissa ja Tampa Bay Raysissa. Hänen pelipaikkansa on kolmosvahti.


title: Matt Duffy

text: Duffy teki MLB-debyyttinsä elokuussa 2014. Hän oli heti osa World Seriesin voittanutta Giantsin joukkuetta, mutta pelasi virallisen tulokaskautensa vasta seuraavalla kaudella. Duffy teki tulokaskaudellaan 2015 myös läpimurtonsa yhdeksi joukkueensa avainpelaajista.


title: Marvel vs. Capcom 3: Fate of Two Worlds

text: Marvel vs. Capcom 3: Fate of Two Worlds on vuonna 2011 julkaistu tappelupeli. Pelin julkaisi Capcom, joka myös kehitti pelin yhdessä Eightingin kanssa. Se julkaistiin PlayStation 3:lle ja Xbox 360:lle. Peli on viidesosa Marvel vs. Capcom pelisarjassa, jossa hahmot on otettu Capcomin videopeleistä ja Marvelin sarjakuvista. Peli on samalla ensimmäinen osa, joka käyttää 3D-hahmomalleja edellisten osien sprite sijaan. Marraskuussa 2011 julkaistiin päivitetty versio "Ultimate Marvel vs. Capcom 3".


title: Marvel vs. Capcom 3: Fate of Two Worlds

text: Marvel vs. Capcom 3 sisältää useita offline pelitiloja, kuten Arcade, jossa pelaajan tavoitteena on voittaa kolmen hahmon muodostama tag team ja edetä aina loppuotteluun saakka, jossa vastassa on Galactus ja hänen kaksi kätyriään. Jokaisella hahmolla on omanlaisensa loppu, jossa kerrotaan lyhyt tarina. Muita pelitiloja ovat Versus, harjoitustila ja Mission tila, jossa pelaajan on määrä suorittaa jokaisella hahmolla viisi tehtävää.


title: Brandon Crawford

text: Brandon Michael Crawford (s. 21. tammikuuta 1987 Mountain View, Kalifornia) on yhdysvaltalainen baseballpelaaja, joka pelaa MLB-liigan San Francisco Giantsissa. Hänen pelipaikkansa on polttaja.


title: Brandon Crawford

text: Crawford teki MLB-debyyttinsä toukokuussa 2011 Milwaukee Brewersiä vastaan. Hän löi ottelussa ajotilanteessa kunnarin, kuudentena pelaajana MLB:n historiassa.


title: Brandon Crawford

text: Crawford on voittanut Giantsin kanssa kahdesti World Seriesin, vuosina 2012 ja 2014. Crawford valittiin kaudella 2015 ensimmäistä kertaa tähdistöotteluun, ja hän teki kauden jälkeen kuuden vuoden jatkosopimuksen, arvoltaan 75 miljoonaa dollaria.


title: Brandon Crawford

text: Crawford on kotoisin San Franciscon lahden ympäristöstä. Ennen ammattilaisuraansa hän pelasi yliopistobaseballia UCLA:n joukkueessa.


title: Jens Debusschere

text: Jens Debusschere (s. 28. elokuuta 1989 Roeselare, Länsi-Flanderi) on belgialainen maantiepyöräilijä. Hän aloitti ammattilaisuransa vuonna 2011, ja edusti vuoteen 2018 samaa belgialaistallia, nimeltään viimeksi Lotto Soudal. Kaudesta 2019 lähtien hän ajaa Katjuša-Alpecin -joukkueessa.


title: Jens Debusschere

text: Lähteet: Cycling Archives, Pro Cycling Stats


title: Woleai

text: Woleai on Mikronesian liittovaltioon, Yapin osavaltioon, kuuluva atolli ja hallinnollisesti oma kuntansa. Woleain atolli koostuu 22 saaren ryhmästä, joiden yhteenlaskettu maapinta-ala on 4,4km².


title: Woleai

text: Woleain saariryhmän suurimmalla Woleain (myös Falalapi tai Falealop) saarella sijaitsee lentoasema.


title: Woleai

text: Toisen maailmansodan aikaan saaria miehitti Japani lähes 7 000 miehen vahvuudella ja siellä sijaitsi japanilaisten lentokenttä. Yhdysvallat pommitti saaria vuosien 1944-1945 aikana, kunnes japanilaiset antautuivat 17. syyskuuta 1945.


title: Woleai

text: Vuonna 2016 saarella nähtiin täydellinen auringonpimennys, jonka kesto oli 4 minuuttia ja 3 sekuntia.


title: Masters of the Universe: The Movie

text: Masters of the Universe: The Movie on Gremlin Graphicsin kehittämä vuonna 1987 julkaistu Masters of the Universe -aiheinen shoot ’em up. Peli julkaistiin muun muassa Amstrad CPC:lle, Commodore 64:lle ja ZX Spectrumille. Se perustuu samana vuonna ilmestyneeseen elokuvaan. Pelin juonena on löytää He-Manilla Maahan pudonnut kosminen avain ennen Skeletoria.


title: Masters of the Universe: The Movie

text: Pelaaja ohjaa He-Mania, jolla täytyy löytää kahdeksen eri sointua kosmiseen avaimeen. Matkalla He-Manin täytyy taistella Skeletorin kätyreitä vastaan. Ensimmäisellä tasolla sointuja täytyy etsiä kaupungin kaduilta, jonka jälkeen romuttamolla He-Man kohtaa Bladen ja Kargin. Sittemmin matka jatkuu Charlien elektroniikka kauppaan, jossa täytyy ampua vastaantulevia vihollisia, jotka vahtivat kosmiseen avaimeen kuuluvaa sointua. Pelaajan löydettyä kaikki kahdeksan sointua, täytyy lopuksi taistella Skeletoria vastaan.


title: Petomies

text: Petomies () on Donald F. Glutin luoma kuvitteellinen hahmo "Masters of the Universe" lelusarjassa ja myöhemmin myös televisiossa esitetyissä sarjoissa ja elokuvissa. Petomies on Skeletorin yksi kätyreistä, joka kykenee telepaattisesti hallitsemaan eläimiä ja hirviöitä.


title: Petomies

text: Filmationin tuottamassa sarjassa Petomies on Skeletorin uskollinen kätyri ja oikean käden mies, mutta vihaa olla alamainen. Hän haluaisi olla salaa Skeletorin paikalla johtamassa joukkojaan Eterniaa vastaan. Petomies joutuu sarjan aikana Skeletorin hylkäämäksi ja tuntee itsensä hyödyttömäksi ilman käärmevuoren tukea. Ilmaistaakseen olevansa hyödyllinen, Petomies sieppaa kuningas Randorin ja vie hänet käärmevuorelle. Onnistuuneesta sieppauksesta huolimatta, He-Manin pelastettua kuningas Randorin, Skeletor vihoissaan piti Petomiestä samassa alempiarvoisessa asemassa. Pääosin sarjan aikana Petomies oli välikevennyksenä, johon Skeletor purki pettymyksensä. Sarjan aikana nähtiin muutamissa jaksoissa myös hieman synkempi versio Petomiehestä, joka toimi itsenäisesti toteuttaakseen tavoitteensa ja kykeni pitämään puolensa. Petomiehen kyky hallita eläimiä ei ollut täydellinen, sillä hän ei kyennyt hallitsemaan Cringeria tai Panthoria.


title: Petomies

text: Tony Carroll esitti Petomiestä vuoden 1987 elokuvassa, jossa hahmon nimi oli kirjoitettu muotoon "Beastman", eikä "Beast Man". Hahmo ei puhu elokuvan aikana mitään, vaan pitää eläimellisiä ääniä ja on lähinnä Skeletorin villiapuri. Puhekyvyn heikkoudesta huolimatta Petomies on erittäin hyvä käsittelemään teknisiä aseita ja toimimaan ryhmässä. Elokuvassa ei nähdä osaako Petomies hallita eläimiä.


title: Andorran maantiede

text: Andorra on maantieteellisesti vuoristoinen valtio. Andorra sijaitsee Espanjan ja Ranskan välissä, ja sen pinta-ala on 468 neliökilometriä. Maan keskikorkeus ja pääkaupungin korkeus ovat Euroopan suurimmat. Suurin osa ihmisistä asuu jokilaaksoissa, jotka ovat muodostuneet Valiran ja sen kahden sivujoen varsille. Ilmastoon vaikuttavat sekä sekä vuoristoilmasto että välimerenilmasto, joten talvet ovat viileitä mutteivät kylmiä ja kesät ovat lauhkeita.


title: Andorran maantiede

text: Elävään luontoon vaikuttaa selvästi maan pinnanmuodot, sillä lajisto muuttuu selvästi noustessa laaksoista vuorten huipuille. Metsät peittävät 38,2 maan pinta-alasta, ja eteläisisten laaksojen lehtimetsissä näkyy erityisesti välimerenilmaston vaikutus. Korkeammalla puusto muuttuu valtaosin männyiksi ja pihdoiksi. Puurajan yläpuolella on vuoristoniittyjä. Laaksoissa kukkii muun muassa Andorran kansalliskukka valkonarsissi.


title: Andorran maantiede

text: Andorran maantiedettä hallitsevat vuoret ja laaksot. Maa sijaitsee Pyreneiden itäosassa vuoriston Välimeren puoleisella rinteillä. Andorran keskikorkeus on 1 996 metriä, ja sen keskikorkeus on Euroopan valtiosta suurin. Lisäksi Andorra la Vella on 1 079 metrin korkeudessa Euroopan korkeimmalla sijaitseva pääkaupunki. Yli 65 vuorta kohoaa yli 2 000 metriin, ja korkein niistä on 2 942 metriä korkea Coma Pedrosa. Matalin kohta puolestaan on 840 metrin korkeudessa olevassa jokilaaksossa.


title: Andorran maantiede

text: Vuoristojen välisissä laaksoissa virtaavat Andorran kolme merkittävintä jokea, Valira ja sen sivujoet Valira del Nord ja Valira d’Orient. Valira del Nord saa alkunsa Andorran luoteiskulmasta ja virtaa etelään. Se yhdistyy Escaldesissa Valira d’Orientin ja muodostavat Valiran pääuoman. Valira virtaa Espanjan puolelle, jossa se laskee Segrejokeen.


title: Andorran maantiede

text: Laaksot ovat syviä, mutta niiden pohjalta löytyvät oikeastaan Andorran ainoat tasaiset alueet. Kalliot nousevat laakson reunoilta lähes pystysuoraan kymmeniä metriä. Lähes kaikki Andorran asukkaat asuvat laaksoissa, ja maan kaupungit ja kylät seuraavat toisiaan jokilaaksoissa.


title: Andorran maantiede

text: Andorrassa on yli 60 pientä jääkaudella syntynyttä vuoristojärveä. Niistä suurin on 28 hehtaarin Juclarjärvi. Joidenkin järvien vesi on niin puhdasta, että sitä pystyy juomaan suoraan järvestä.


title: Andorran maantiede

text: Pyreneet muodostuivat 100–150 miljoonaa vuotta sitten. Magmakivet ja metamofiset kivet ovat yleisiä Andorran kallioperässä. Erityisen yleisiä ovat graniitti, gneissi, liuske ja saviliuske.


title: Andorran maantiede

text: Andorra sijaitsee Espanjan ja Ranskan välissä. Maan pinta-ala on 468 neliökilometriä. Andorran erottaa Espanjan Kataloniasta 63,7 kilometrin ja Ranskan Foix’n arrondissementista 56,6 kilometrin pituinen raja.


title: Andorran maantiede

text: Andorran ilmastoon vaikuttavat sekä vuoristoilmasto että välimerenilmasto. Vuoden keskilämpötila on noin 5–10 °C. Talvet ovat viileitä, mutta erityisen kylmiä vain korkeimmilla alueilla. Joskus arktinen säärintama yltää Pyreneille asti ja tuo Andorraan kylmiä tuulia ja kovia tuulia. Kesät ovat lauhkeita ja auringonpaisteisia.


title: Andorran maantiede

text: Sadanta on kohtuullista ympäri vuoden ja vaihtelee vuosittain noin 800:sta 1 200:een millimetriin. Sekä Atlantin että Välimeren kostea ilmamassa nousee Pyreneillä ja aiheuttaa sateita. Talvisin, marraskuulta jopa huhtikuun alkuun, sateet tulevat lumena.


title: Andorran maantiede

text: Andorra on metsäinen valtio, ja 38,2 prosenttia sen pinta-alasta on tiheän metsän peitossa. Niityt ja laidunmaat peittävät 26,2 prosenttia ja pensaikot 10,1 prosenttia pinta-alasta. Iso osa Andorraa on myös kasvipeitteettömiä kivikkoja ja kallioita.


title: Andorran maantiede

text: Kasvillisuuteen vaikuttaa Andorrassa paljon maastonkorkeus. Välimerellinen vaikutus on suurimmillaan matalimmilla alueilla Andorran eteläosissa lähellä Sant Julià de Lòriaa. Siellä kasvaa muun muassa kastanjoita, jalopähkinöitä ja mäntyjä. Ylöspäin mentäessä puusto muuttuu männyiksi ja pihdoiksi, kunnes saavutetaan puuraja.


title: Andorran maantiede

text: Jokilaaksoissa kasvaa runsaasti erilaisia kukkivia kasveja. Näihin kuuluu muun muassa Andorran kansalliskukka valkonarsissi. Puurajan yläpuolisilla alppiniityillä on puolestaan monia erilaisia ruohoja, orvokkeja, asterikasveja ja sammalia.


title: Andorran maantiede

text: Kasvien tapaan eläinten levinneisyyteen vaikuttaa runsaasti maastonkorkeus. Alavammilla alueella elää yleisenä muun muassa oravia, villisikoja, kettuja, jäniksiä ja metsoja. Vuoristoissa elää muun muassa pyreneittengemssi, kiiruna ja partakorppikotka.


title: Saint Andrew (Dominica)

text: Saint Andrewin alue on yksi Dominican kymmenestä hallinnollisesta alueesta. Se sijaitsee maan pohjoisosassa. Alueen pinta-ala on 17,960 km² ja väkiluku vuonna 2011 oli 9 471. Se on alueista pinta-alaltaan suurin ja väkiluvultaan kolmen suurimman joukossa. Alueen suurin taajama on Marigot, noin 2400 asukasta. Muita yli tuhannen asukkaan kyliä ovat Calibishie, Wesley ja Woodford Hill.


title: Saint John (Dominica)

text: Saint Johnin alue on yksi Dominican kymmenestä hallinnollisesta alueesta. Alueen pinta-ala on 5,850 km² ja väkiluku vuonna 2011 oli 6 561.


title: Saint Joseph (Dominican alue)

text: Saint Josephin alue on yksi Karibianmerellä sijaitsevan Dominican saarivaltion kymmenestä hallinnollisesta alueesta. Alueen pinta-ala on 12,060 km² ja väkiluku vuonna 2011 oli 5 637.


title: Saint Peter (Dominica)

text: Saint Peterin alue on yksi Dominican kymmenestä hallinnollisesta alueesta. Alueen pinta-ala on 2,770 km² ja väkiluku vuonna 2011 oli 1 430. Väkiluvultaan se on alueista pienin.


title: 432 Park Avenue

text: 432 Park Avenue on 426 metriä korkea pilvenpiirtäjä Manhattanilla, New Yorkissa, Yhdysvalloissa. 432 Park Avenue on New Yorkin toiseksi korkein rakennus 541 metriä korkean One World Trade Centerin jälkeen.


title: Suomen teollisuus

text: Suomen teollisuus on Suomen talouden osa-alueista toiseksi suurin palvelutuotannon jälkeen.


title: Suomen teollisuus

text: Teknologiateollisuus on kasvanut 1990-luvun alun laman jälkeen nopeasti ja on nykyään suurin teollisuuden ala. Siihen lasketaan elektroniikka- ja sähköteollisuus, kone- ja metallituoteteollisuus sekä metallien jalostus, joista osuuttaan on kasvattanut lähinnä elektroniikka- ja sähköteollisuus. Teollisuuden myydyn tuotannon arvo jakaantui nimikkeiden toimialan mukaan vuonna 2015 suurimmilla aloilla seuraavasti:


title: Suomen teollisuus

text: Metalliteollisuus voidaan jakaa seitsemään alaan: kaivostoiminta, metallien perusteollisuus, metallituoteteollisuus, koneteollisuus, sähkö- ja elektroniikkateollisuus sekä kulkuneuvoteollisuus. Suomalaisen metalliteollisuuden tuotteista noin puolet menee vientiin.


title: Suomen teollisuus

text: Metalliteollisuuden osa-alueista meriteollisuus on yksi Suomen keskeisistä teollisuudenaloista. Suomalaisella laivanrakennuksella on pitkä historia. Meriteollisuus muodostuu telakoista, meriteknisen alan kokonaistoimittajista, suunnittelutoimistoista, järjestelmä-, laite- ja materiaalitoimittajista sekä offshore-teollisuudesta. Offshore-teollisuus valmistaa esimerkiksi merenalaisille öljy- ja kaasukentille etsintä- ja tuotantokalustoa. Meriteollisuuden liikevaihto on lähes kuusi miljardia euroa ja ala työllistää 20 000 suomalaista.


title: Suomen teollisuus

text: Kemianteollisuuden osuus Suomen teollisuustuotannosta ja teollisuuden tavaraviennistä vuonna 2014 oli lähes neljännes. Kemianteollisuus työllistää Suomessa suoraan noin 34 000 henkilöä.


title: Suomen teollisuus

text: Metsäteollisuus tuottaa nykyisin noin viidesosan Suomen vientituloista, hiukan pienemmän osan koko teollisuustuotannosta ja noin 15 % teollisuuden työpaikoista. Sen osuus Suomen taloudesta on pienentynyt 1960-luvun jälkeen merkittävästi.


title: Isosyaanihappo

text: Isosyaanihappo (HNCO) on keskivahva epäorgaaninen happo. Yhdistettä voidaan käyttää muun muassa orgaanisen kemian synteeseissä. Isosyaanihapon suolat ja esterit ovat isosyanaatteja.


title: Isosyaanihappo

text: Huoneenlämpötilassa isosyaanihappo on väritöntä nestettä tai kaasua. Sillä on kaksi tautomerista muotoa, jotka ovat isosyaanihappo ja syaanihappo. Näistä muodoista isosyaanihappo on stabiilimpi ja ne esiintyvät tasapainossa, jossa noin 97% on isosyaanihappoa ja 3 % on syaanihappoa. Yhdiste liukenee veteen sekä useisiin orgaanisiin liuottimiin muun muassa dietyylieetteriin, tetrahydrofuraaniin, tetrakloorimetaaniin ja tolueeniin. Isosyaanihappo on keskivahva happo ja sen pK-arvo on 3,66. Vesiliuos hydrolysoituu hitaasti ammoniakiksi ja hiilidioksidiksi. Isosyaanihappo trimerisoituu helposti syanuurihapoksi, joka hajoaa uudelleen isosyaanihapoksi kuumennettaessa yli 360 °C:n lämpötilaan.


title: Isosyaanihappo

text: Isosyaanihappoa voidaan valmistaa joko syanuurihapon tai urean pyrolyysillä ja muodostuva kaasu johdetaan kloroformiin, tetrakloorimetaaniin tai tetrahydrofuraaniin. Vesiliuoksia voidaan valmistaa myös syanaattisuoloista, kuten natriumsyanaatista, ja laimeista hapoista. Käytettyjä happoja ovat muun muassa vetykloridi, etikkahappo, oksaalihappo ja steariinihappo.


title: Isosyaanihappo

text: Isosyaanihappoa voidaan käyttää orgaanisen kemian synteeseissä isosyanaattien, allofanaattien ja eräiden heterosyklisten yhdisteiden valmistuksessa.


title: Rauha Kejonen

text: Rauha Kejonen (s. 17. elokuuta 1955 Nurmes) on suomalainen kirjailija ja runoilija.


title: Rauha Kejonen

text: Kejosen vanhemmat ovat Silja (o.s. Korhonen) ja Eino Kejonen. Kirjoittamista Kejonen on opiskellut muun muassa Mikkelin kirjoittajaopistossa (1979) sekä Tove Idströmin, Outi Nyytäjän, Reko Lundánin ja Pauliina Hulkon vetämillä kursseilla.


title: Rauha Kejonen

text: Kejonen työskenteli Pielisjärven tuomiokunnassa, sittemmin Nurmeksen käräjäoikeudeksi muuttuneessa alioikeudessa toimistosihteerinä vuosina 1974–2009. Vuodesta 2010 lukien hän on ollut vapaa kirjailija. Kirjailijantyönsä ohella Kejonen toimii kirjallisuuskriitikkona. Hän on myös opettanut kirjoittamista Nurmeksen kansalaisopistossa, missä hän veti Luovan kirjoittamisen piiriä vuosina 2010–2018. Sanomalehti Karjalaisen kolumnistina Kejonen toimi vuosina 1996–2000. Paikallislehti Ylä-Karjalan kolumnistina hän on toiminut vuodesta 2006 lukien.


title: Rauha Kejonen

text: Kejonen on myös taidemaalari. Nurmeksessa hänellä on ollut kaksi omaa taidenäyttelyä vuosina 1997 ja 2010 sekä runotaulujen näyttely Helsingissä vuonna 1992 ja Nurmeksessa vuonna 1993. Lisäksi hän on osallistunut useisiin Ylä-Karjalan Taideyhdistyksen yhteisnäyttelyihin.


title: Rauha Kejonen

text: Suomen Näytelmäkirjailijaliiton jäsen Kejonen on ollut vuodesta 1987 lukien, Suomen arvostelijain liiton jäsen vuodesta 1986 ja Suomen Kirjailijaliitto r.y:n jäsen vuodesta 2001.


title: Suomen palvelutuotanto

text: Suomen palvelutuotanto on alkutuotannon ja teollisuuden ohella yksi tuotannonaloista, joihin Suomen talous usein jaetaan.


title: Suomen palvelutuotanto

text: Kaksi kolmasosaa Suomen bruttokansantuotteen arvosta on palveluja. Yksityiset palvelut kattavat niistä lähes kolme neljäsosaa. Yksityisistä palvelualoista ovat tuotannon määrällä mitattuina merkittävimpiä kauppaa, liikennettä ja liike-elämää palvelevat toimialat.


title: Suomen palvelutuotanto

text: Vuonna 2008 yksityisten palvelujen arvo oli 75,8 miljardia euroa, ja sen rakenne jakaantui seuraavasti:


title: Suomen palvelutuotanto

text: Palveluyrityksen voi usein perustaa pienemmällä pääomalla kuin teollisuusyrityksen. Palvelualoilla perustetaankin paljon uusia yrityksiä. Osa palvelualoista työllistää paljon työntekijöitä, kuten esimerkiksi kauppa sekä sosiaali- ja terveyspalvelut. Kuljetus ja kiinteistöalat vaativat sen sijaan paljon pääomia. Tietojenkäsittely ja tietoliikenne ovat toisaalta luonteeltaan tietointensiivisiä korkean teknologian aloja.


title: Suomen palvelutuotanto

text: Digitalisaatio aiheuttaa palvelusektorilla rakennemuutosta kun työpaikkoja katoaa joiltakin aloilta ja syntyy toisille aloille.


title: Suomen palvelutuotanto

text: Osalla palvelunaloista tuottavuuden on raportoitu kasvaneen 2000-luvulla. Osa kasvusta johtuu siitä, että työ on siirtynyt asiakkaalle, joka hakee itse tavarat hyllystä ja maksaa laskut omalla tietokoneellaan. Toisaalta julkisten palveluiden tuottavuus on heikentynyt. Työvoimavaltaisten palvelualojen tuottavuutta on vaikea parantaa.


title: Suomen palvelutuotanto

text: Kaupan ala on suurimpia toimialoja. Alalla tehdään myynti- ja palvelutyötä. Siihen kuuluvat tukku-, vähittäis- ja verkkokauppa sekä suoramyynti. Alalle tyypillistä on sesongit ja ruuhkahuiput, jolloin palkataan tilapäistä työvoimaa. Kaupan alan työllisissä on suhteellisen paljon osa-aikaisia työntekijöitä ja nuorten osuus työllisistä on suuri. Vähittäiskauppaa harjoittava Kesko oli Suomen viidenneksi suurin yritys vuonna 2014.


title: Suomen palvelutuotanto

text: Liike-elämän palvelut sisältävät


title: Suomen palvelutuotanto

text: Kiinteistöpalveluihin kuuluvat asuntojen ja muiden kiinteistöjen omistus, vuokraus, välitys ja kauppa, sekä kiinteistönhuolto ja isännöinti. Tällä alalla toimiva ISS työllisti vuonna 2012 noin 12 000 suomalaista.


title: Suomen palvelutuotanto

text: Kuljetus ja tietoliikenne käsittävät matkustajien tai tavaroiden kuljettamisen rautateitse, maanteitse, putkikuljetuksena, vesiteitse tai ilmateitse sekä siihen liittyvät tukitoiminnot. Tähän luokkaan kuuluvat myös posti- ja tietoliikennetoiminnot sekä kuljetusvälineiden vuokraus. Vuonna 2012 Suomen työllistävin yritys oli Itella, joka tarjosi työpaikan lähes 20 000 suomalaiselle. Myös VR työllisti tuolloin yli 10 000 suomalaista.


title: Handolinin silta

text: Handolinin silta (Handolinska bron) Tornionjoen yli oli vuoteen 1929 asti ainoa siltayhteys Haaparannan ja Tornion välillä. Sama nimi on vuonna 2008 valmistuneella sillalla.


title: Handolinin silta

text:
Noin 700 metriä pitkän sillan rakennutti yksityishenkilö, lennätinreviisori
(telegrafdirektör) Karl Handolin, jonka mukaan silta myös sai nimensä. Se rakennettiin vuosina 1886-1887.
Silta oli maksullinen kävelysilta. Maksu tapahtui poletilla, koska sillan eri päissä oli käytössä eri valuutta. Poletti oli tähän tarkoitukseen lyöty, siinä olivat tunnuskirjaimet B K H ja sen nimellisarvot olivat viisi penniä ja viisi äyriä.


title: Handolinin silta

text: Ensimmäisen maailmansodan aikana Tornio oli vilkas läpikulkupaikka. Sen kautta kulki mm. jääkäriliikkeen etappireittejä Ruotsin kautta Saksaan. Handolinin sillan Tornion puoleista päätä vartioivat tuolloin rajavartijat, tullivartijat ja venäläiset santarmit.


title: Handolinin silta

text: Handolinin silta korvattiin pengertiellä, joka valmistui vuonna 1929.


title: Hyrymäki

text: Hyrymäki on Lappeenrannan kaupunginosa. Se sijaitsee kaupungin eteläisellä alueella valtatie 6:n eteläpuolella noin kahden kilometrin päässä keskustasta.


title: Hyrymäki

text: Hyrymäestä tuli osa Lappeenrantaa vuoden 1967 kuntaliitoksessa, mitä ennen se kuului Lappeeseen. Vuoden 1932 esikaupunkiliitoksessa kaupungin eteläraja oli vedetty läheisen Juvakan (Myllymäen) kansakoulun tuntumaan, ja myös Lauritsalan kauppalan raja kulki lähellä. Hyrymäen asutus, parikymmentä omakotitaloa, on keskittynyt Hyrymäenkadun varrelle.


title: Hyrymäki

text: Suurin osa Hyrymäestä on teollisuusaluetta. Kaupunginosassa on myös suuria huonekaluliikkeitä, syyskuussa 2009 avattu kauppakeskus Family Center ja paras lounaspaikka -äänestyksissä menestynyt kahvila-ravintola. Hyrymäenkadun ja Eteläkadun risteyksessä on aikoinaan ollut Karjakunnan teurastamo.


title: Hyrymäki

text: Kaupunginosaa rajaavat valtatie 6 pohjoisessa, Viistokatu idässä, Karhuvuoren kenttä ja Kaarelankatu etelässä ja Vanha Viipurintie (ent. Seututie 390) lännessä. Hyrymäen naapurikaupunginosia ovat Harapainen, Tirilä, Karhuvuori, Myllymäki ja Reijola.


title: Saint Andrew (Grenada)

text: Saint Andrewin alue on yksi Grenadan kuudesta hallinnollisesta alueesta. Se sijaitsee maan itäosassa. Alueen pinta-ala on 99 km² ja väkiluku vuonna 2011 oli 25 772. Se on alueista pinta-alaltaan suurin ja väkiluvultaan toiseksi suurin. Alueen pääkaupunki on Grenville.


title: Saku Kvist

text: Saku Kvist (s. 18. huhtikuuta 1995 Kotka) on suomalainen jalkapalloilija, joka edustaa Veikkausliigassa pelaavaa PS Kemi Kingsiä. Hän on pelipaikaltaan keskikenttäpelaaja.


title: Saku Kvist

text: Kvist on Peli-Karhujen ja FC KooTeePeen kasvatti. Hän debytoi KooTeePeen edustusjoukkueen paidassa Ykkösessä kaudella 2010 vain 15-vuotiaana. Kvist pelasi KooTeePeen paidassa vuosina 2010–2013 39 ottelua. Elokuussa 2013 Kvist siirtyi lainalle saman sarjan JIPPOon, jonka riveissä hän pelasi loppukauden. Kvist siirtyi seuraavaksi kaudeksi pysyvästi joukkueeseen. Huhtikuussa 2015 hän solmi sopimuksen PS Kemi Kingsin kanssa. Hän pelasi kaudella 25 Ykkösen ottelua, onnistuen kerran maalinteossa. Kvist juhli kauden päätteeksi myös Ykkösen voittoa ja nousua Veikkausliigaan. Veikkausliigassa Kvist teki ensiesiintymisensä huhtikuussa 2016 tullen vaihdosta kentälle Seinäjoen Jalkapallokerhoa vastaan.


title: Saku Kvist

text: Kvist pelasi Suomen poikamaajoukkueissa 24 ottelua 2010–2014.


title: Saku Kvist

text: Seurajoukkuetasolla


title: Thorild Bröderman

text: Thorild (Torild) Abraham Georg Bröderman (16. helmikuuta 1883 Tukholma, Ruotsi – 8. lokakuuta 1952) oli ruotsalaissyntyinen oopperalaulaja, joka vaikutti päasiassa Suomessa. Hän lauloi Suomalaisessa oopperassa ja näytteli useissa suomalaisissa elokuvissa.


title: Thorild Bröderman

text: Brödermanin vanhemmat olivat postivirkailija Georg Axel Bröderman ja Augusta Charlotta Gustafsson. Hän avioitui Sanna Mathilda Sallménin kanssa 1908.


title: Thorild Bröderman

text: Bröderman kävi koulua Tukholmassa, josta valmistui 1897. Hän valmistui kemigrafiksi 1898 ja purjehti valtamerillä vuosina 1898–1901. Hän opiskeli laulua ja näyttelemistä 1904–1905 ja teki opintomatkoja Ranskaan ja Italiaan 1913 ja 1914. Hän työskenteli kemigrafina 1901–1902 ja sitten englannin kielen kirjeenvaihtajana 1902–1904.


title: Thorild Bröderman

text: Bröderman teki oopperakiertueita Ruotsin maaseudulla 1904–1905, esiintyi Oscars-teatterissa Tukholmassa 1906 ja toimi Albert Ranftin kiertueen johtajana 1907. Kesät 1905–1907 hän oli Kaivohuoneen teatterissa Helsingissä ja muutti 1908 Suomeen pysyvästi. Hän toimi solistina ooppera- ja oratorioesityksissä Helsingissä, Turussa ja Viipurissa ja piti ensimmäisen konserttinsa Helsingissä 1911. Hän lauloi Kotimaisessa oopperassa (Suomalainen ooppera) vuoteen 1925 ja toimi sen jälkeen laulunopettajana. Hän esiintyi glunttilaulajana, ja hänen yhdessä William Hammarin kanssa ainakin kymmenen vuotta pitämänsä yhteiset gluntti-konsertit olivat hyvin suosittuja. Niiden ohjelmistossa oli pääasisa ruotsalaisen Gunnar Wennerbergin Gluntarne-kokoelman duettoja.


title: Thorild Bröderman

text: Bröderman lauloi Oopperassa vuosina 1911–1925 keskeisten oopperoiden bassorooleja. Bördermanin elokuvaura Suomessa koostuu varsinaisesti neljästä elokuvasta, joista kaksi oli mykkäkauden elokuva. Viides elokuvarooli hänellä oli "Roinilan talossa", mutta rooliluettelossa ei mainittu hänen nimeään.


title: Talviuniversiadit 1970

text: VI Talviuniversiadit järjestettiin Suomessa Rovaniemellä 3.–9. huhtikuuta 1970.


title: Talviuniversiadit 1970

text: Kilpailuissa jaettiin mitaleja 24 eri urheilulajissa.


title: Voittamaton (vuoden 1964 elokuva)

text: Voittamaton (, , ) on vuonna 1964 valmistunut italialais-ranskalais-länsisaksalainen lännenelokuva. Sen on ohjannut Mario Costa alias J. W. Fordson. Elokuvan sankaria Buffalo Billiä esittää yhdysvaltalainen Gordon Scott.


title: Voittamaton (vuoden 1964 elokuva)

text: Buffalo Billiksi kutsuttu eversti William Cody ryhtyy selvittämään, kuka myy aseita Keltaisen Käden johtamille intiaaneille. Tilannetta rauhoittakseen hän yrittää saada intiaanipäällikkö Viisaan Ketun solmimaan rauhan liittovaltion joukkojen kanssa. Keltainen Käsi apureineen kaappaa Viisaan Ketun tyttären ja lavastaa sotilaat syyllisiksi. Sota syttyy, mutta Buffalo Bill saa sen pian loppumaan ja kukistaa Keltaisen Käden kaksintaistelussa.


title: Voittamaton (vuoden 1964 elokuva)

text: "Voittamaton" on yksi varhaisimmista Italiassa tehdyistä lännenelokuvista. Se muistuttaa tyyliltään perinteisiä Hollywood-westernejä ja saksalaisia Winnetou-elokuvia ja sisältää myös hiipumassa olleen peplum-tyylilajin aineksia. Ohjaaja Mario Costan mukaan kuvaukset alkoivat jo vuonna 1962 tai 1963, mutta elokuvan julkaiseminen myöhästyi, jolloin se jäi auttamatta uudenlaisen spagettiwestern-tyylin luoneen Sergio Leonen "Kourallinen dollareita" -elokuvan jalkoihin.


title: Voittamaton (vuoden 1964 elokuva)

text: Elokuva on kuvattu Elioksen studioilla Roomassa sekä ulkokuvien osalta Italiassa ja Espanjassa. Tunnistettavia maisemia ovat Monte Gelaton vesiputoukset Trejan laaksossa, Tolfan sola, Grotte di Salonen luolat sekä La Pedrizan kalliomuodostelmat ja Santillanan tekojärvi Espanjassa Manzanares el Realin lähellä. Tarinan mukaan Mario Brega mursi Tarzan- ja peplum-elokuvistaan tunnetun Gordon Scottin nenän kapakkatappelun kuvauksissa. Sävyiltään perinteinen western-musiikki on Carlo Rustichellin käsialaa.


title: Pinja Kanon

text: Pinja Kanon on suomalainen näyttelijä ja DJ. Hän on tullut tunnetuksi Iida Mustosen roolista televisiosarjassa "Salatut elämät". Alun perin hänen oli tarkoitus näytellä sarjassa hahmon alkuperäisesittäjän Rosa Rusasen sairausloman ajan, mutta syyskuussa 2017 hän vahvisti saaneensa roolin vakituisesti. Kanon näyttelee samaista roolia myös spin-off-sarjassa "Bikineitä ja timantteja".


title: Pinja Kanon

text: Ennen "Salattuja elämiä" Kanon on työskennellyt muun muassa Sini Sabotagen keikka-dj:nä. Hän esiintyy myös Sabotagen ”Muuta ku mä” ja ”Eläin” -kappaleiden musiikkivideoilla. Hän on ollut myös vuodesta 2012 lähtien mukana Ilves-Teatterin toiminnassa.


title: Pohjoismaiset hiihtolajit talviuniversiadeissa 1970

text: Pohjoismaiset hiihtolajit vuoden 1970 talviuniversiadeissa kilpailtiin 3.-9. huhtikuuta Rovaniemen välittömässä läheisyydessä Ounasvaaran alueella.


title: Aleksi Gullsten

text: Aleksi Gullsten (s. 22. maaliskuuta 1993) on suomalainen jalkapalloilija, joka pelaa hyökkääjänä Ykkösen AC Oulussa. Gullsten on pelannut Veikkausliigassa PS Kemin riveissä yhteensä 57 ottelua.


title: Aleksi Gullsten

text: Aleksi Gullstenin pelaajaura aikuisten tasolla alkoi kaudella 2010, kun hän nousi Kakkosessa pelanneen TP-47:n kokoonpanoon. Gullsten pelasi kaudella 2010 kahdeksan ottelua ja kuuden kauden aikana yhteenä 98 Kakkosen ottelua. Gullsten teki Kakkosessa yhteensä 12 maalia.


title: Aleksi Gullsten

text: Gullsten siirtyi kaudeksi 2016 Veikkausliigassa pelanneeseen PS Kemiin. Gullsten debytoi Veikkausliigassa 9. huhtikuuta 2016 ottelussa PS Kemi–SJK. Gullsten pelasi kausina 2016–2017 yhteensä 57 liigaottelua, joissa hän teki kaksi maalia. PS Kemi oli kaudella 2016 Veikkausliigassa yhdeksäs ja kaudella 2017 kymmenes.


title: Aleksi Gullsten

text: Kaudeksi 2018 Gullsten siirtyi Ykkösen AC Ouluun.


title: Since the Day It All Came Down

text: Since the Day It All Came Down on Insomniumin toinen studioalbumi, joka julkaistiin 5. huhtikuuta 2004. Vuonna 2011 levy-yhtiö Back On Black julkaisi albumista 2LP-painoksen.


title: John Hynes

text: John Hynes (s. 10. helmikuuta 1975 Warwick, Rhode Island, Yhdysvallat) on yhdysvaltalainen jääkiekkovalmentaja. Nykyisin hän valmentaa NHL-seura New Jersey Devilsiä.


title: John Hynes

text: Hynes on valmentanut Yhdysvaltojen alle 18-vuotiaiden sekä alle 20-vuotiaiden maajoukkueita useissa arvokisoissa vuosien 1998–2008 välillä. Alle 18-vuotiaiden valmentajana Hynes on ollut voittamassa kultaa, hopeaa sekä pronssia. Lisäksi alle 20-vuotiaissa hän on voittanut kaksi maailmanmestaruutta.


title: John Hynes

text: Hynes toimi USA Hockey National Team Development Programin sekä Yhdysvaltojen nuorten maajoukkueiden päävalmentajana vuodet 2003–2009. Kaudeksi 2009–2010 hän siirtyi AHL-seura Wilkes-Barre/Scranton Penguinsin apuvalmentajaksi. Seuraavaksi kaudeksi hän siirtyi joukkueen päävalmentajaksi. Hynes valittiin heti ensimmäisellä päävalmentajakaudellaan AHL:n parhaaksi valmentajaksi. Hän toimi Penguinsin päävalmentajana kauteen 2014–2015 asti.


title: John Hynes

text: Kesäkuussa 2015 NHL-seura New Jersey Devils nimesi Hynesin seuraavan kauden päävalmentajakseen Scott Stevensin ja Adam Oatesin korvaajaksi. Hänestä tuli samalla 40-vuotiaana NHL:n historian nuorin päävalmentaja.


title: In the Halls of Awaiting

text: In the Halls of Awaiting on Insomniumin esikoisalbumi, joka julkaistiin 30. huhtikuuta 2002.


title: Quedex

text: Quedex eli The Quest for Ultimate Dexterity on Stavros Fasoulasin suunnittelema ja kehittämä pulmapeli, jonka Thalamus julkaisi Commodore 64:lle vuonna 1987. Se oli Fasoulasin kolmas ja samalla viimeinen peli Commodore 64:lle.


title: Quedex

text: Pelissä on kymmenen erilaista kenttää, joissa pelaajan täytyy ohjata hopeista kuulaa ja löytää pakoreitti. Kentät voi pelata haluamassaan järjestyksessä.


title: Quedex

text: Pelin julkaisi Amigalle Epyx nimellä Mindroll tai Mind-Roll.


title: Quedex

text: Stavrosin mukaan "Quedex" oli hänen Commodore 64 -peleistä vaikein kehittää, ja hän käytti siihen aikaa viisi kuukautta. Kolmessa kuukaudessa hän kehitti pelin perusrutiinit, joihin hän haki apua koulun fysiikan kirjoista saadakseen kuulan liikkeet näyttämään mahdollisimman luontevilta. Lopputulosta hän piti parhaana, mihin pystyi. "C-lehden" haastattelussa hän piti koodin kauneutta toissijaisena pelin toimivuudelle. Pelin kehityksen jälkeen Fasoulas lähti armeijaan. "Quedex" jäi hänen viimeiseksi tuotokseksi Commodore 64:lle, sillä seuraavaksi hän ryhtyi suunnittelemaan Amiga-peliä.


title: Quedex

text: Quedexin musiikin sävelsi Matt Gray.


title: Quedex

text: "Zzap!64" arvioi pelin myönteisesti ja antoi sille arvosanan 92 %. Arvostelussa pelin sanottiin olevan ”omintakeinen ja kauniisti toteutettu” pulmapeli.


title: Quedex

text: "C-lehden" arvostelussa Niko Nirvi kehui grafiikkaa, mutta piti peliä keskinkertaisena. Hän antoi sille arvosanaksi kuitenkin neljä tähteä viidestä. Myöhemmässä arviossa toimittaja Juho Kuorikoski kutsui peliä ”piinaavaan vaikeaksi”, mutta piti pelin grafiikkaa edelleen komeana.


title: Quedex

text: "The One" -lehti antoi Amiga-versiolle 76% arvostelussaan.


title: Quedex

text: "ACE" -lehti antoi Amiga-versiolle 890 pistettä.


Varsovan roomalaiskatolinen arkkihiippakunta on katolisen kirkon hiippakunta Puolassa. Se on perustettu 16. lokakuuta 1798 ja korotettu arkkihiippakunnaksi 30. kesäkuuta 1818. Vuonna 2014 siihen kuului 1 425 000 jäsentä


title: Varsovan roomalaiskatolinen arkkihiippakunta

text: Nykyinen arkkipiispa on Kazimierz Nycz, jonka virkakausi alkoi vuonna 2007.


title: Pajarila

text: Pajarila on Lappeenrannan kaupunginosa. Se sijaitsee kaupungin eteläisellä alueella valtatie 6:n eteläpuolella noin viiden kilometrin päässä keskustasta.


title: Pajarila

text: Pajarilan alue oli osa vuonna 1932 Lappeesta irrotettua Lauritsalan kauppalaa, joka liitettiin Lappeenrantaan vuonna 1967. Kaupunginosa on pääasiassa teollisuusaluetta. Siellä on myös ABC:n Viipurinportti-liikennemyymälä ja muutamia vanhoja maataloja.


title: Pajarila

text: Kaupunginosaa rajaavat valtatie 6 pohjoisessa, maaseutu idässä, Mustolan satamarata, Höyläkatu ja Eteläkatu etelässä ja Onninkatu lännessä. Pajarilan naapurikaupunginosia ovat Tirilä, Lapvesi ja Karhuvuori.


title: Pajarila

text: Kaupunginosan itäpuolisella maaseudulla on Pajarilan vanha maarekisterikylä. Haja-asutuksen lisäksi alueella on Etelä-Karjalan sosiaali- ja terveyspiirin päihdekuntoutumisyksikkö, jonka Lauritsalan kauppala rakensi alun perin kunnalliskodiksi vuosina 1947–1948, ja suuri autopurkaamo. Lappeenrannan keskustaajaman osayleiskaava 2030 -suunnitelmassa tälle Pajarilan ja Mustolan kaupunginosien väliselle alueelle on sijoitettu uusi kauppojen, toimitilojen ja teollisuuden keskittymä ja itä-länsisuuntainen kokoojakatu Pajarilanväylä.


title: Pajarila

text: Pajarilan ja lähikylien muodostamalla Pajarilan–Rasalan tilastoalueella on 213 asukasta. Pajarilan kaupunginosan alueella asukkaita on vain kolme.


title: Valerija Strah’ova

text: Valerija Strah’ova (s. 9. kesäkuuta 1995) on ukrainalainen tennispelaaja. Parhaimmillaan hän on ollut kaksinpelissä WTA-listan sijalla 231 helmikuussa 2016. Hän on voittanut urallaan kymmenen ITF-turnausta kaksinpelissä ja yhdeksän ITF-turnausta nelinpelissä.


title: Valerija Strah’ova

text: Huhtikuussa 2016 Strah’ova sai villin kortin Katowice Openin pääsarjaan, jossa hävisi avauskierroksella maailmanlistan sijalla 101 olleelle Francesca Schiavonelle.


title: Will Smith (amerikkalaisen jalkapallon pelaaja)

text: William Raymond Smith III (4. heinäkuuta 1981 Queens, New York – 9. huhtikuuta 2016 New Orleans, Louisiana) oli yhdysvaltalainen amerikkalaisen jalkapallon pelaaja. Pelipaikaltaan 191 senttimetriä pitkä ja 128 kilogrammaa painanut Smith oli ulompi linjamies.


text: New Orleans Saints varasi Smithin numerolla 18 vuoden 2004 varaustilaisuudessa ja hän teki debyyttinsä NFL:ssä samana vuonna. Sarjan tähdistöotteluun Pro Bowliin Smith pääsi mukaan vuonna 2006. Vuonna 2010 Smith oli mukana voittamassa Saintsin kanssa historian 44. Super Bowlia. Viimeiset ottelunsa Saintsin paidassa Smith pelasi vuonna 2012. Vuonna 2014 hän harjoitteli jonkin aikaa New England Patriotsin kanssa, mutta seura ei tarjonnut Smithille sopimusta ennen kauden alkua.


text: Smith oli osallisena autokolarissa 9. huhtikuuta 2016 New Orleansissa. Hänet ammuttiin kuoliaaksi kolaria seuranneessa kahakassa.


title: St. Andrews FC

text: St. Andrews Football Club on jalkapalloseura Pembroken kunnasta Koillis-Maltalta. Seura pelaa Maltan korkeimmalla sarjatasolla Maltan Valioliigassa.


title: Saint George (Grenada)

text: Saint Georgen alue on yksi Grenadan kuudesta hallinnollisesta alueesta. Alueen pinta-ala on 65 km² ja väkiluku vuonna 2011 oli 36 823. Se on alueista pinta-alaltaan toiseksi suurin ja väkiluvultaan suurin. Alueen pääkaupunki on Grenadan pääkaupunki St. George’s, jossa on vajaat 3000 asukasta.


title: St. George’s FC

text: St. George’s Football Club on jalkapalloseura Cospicuan kunnasta, Maltan itärannikolta. St. George’s pelaa Maltan toiseksi korkeimmalla sarjatasolla Maltan 1. divisioonassa. Seura saavutti historiansa ainoan Maltan mestaruuden kaudella 1916–1917.


title: Pembroke (Malta)

text: Pembroke on kunta Maltan pääsaaren Koillis-osassa itärannikolla. Sen asukasluku on noin 2 650 ja pinta-ala 2,3 neliökilometriä.


title: Pioneer (Freddien kappale)

text: Pioneer () on unkarilaisen laulajan Freddien kappale, jolla hän edusti Unkaria vuoden 2016 Eurovision laulukilpailussa Tukholmassa. Kappaleen on säveltänyt Zé Szabó ja sanoittanut Borbála Csarnai.


title: Pioneer (Freddien kappale)

text: Freddie voitti kappaleellaan helmikuussa 2016 käydyn A Dal -kilpailun saaden 34 prosenttia äänistä ja pääsi näin ollen Unkarin edustajaksi saman vuoden Eurovision laulukilpailuun. Kappale kilpaili kilpailun ensimmäisessä semifinaalissa, jossa se sijoittui neljänneksi 197 pisteellä ja pääsi finaaliin. Finaalissa se keräsi 108 pistettä ja saavutti sijan 19.


title: Félix Hernández

text: Félix Abraham Hernández García (s. 8. huhtikuuta 1986 Valencia) on venezuelalainen baseballpelaaja, joka on vuodesta 2005 lähtien pelannut MLB-liigan Seattle Marinersissa. Hänen pelipaikkansa on syöttäjä.


title: Félix Hernández

text: Oikeakätinen Hernández on urallaan valittu kuudesti tähdistöotteluun. Hän voitti vuonna 2010 American Leaguen parhaan syöttäjän Cy Young -palkinnon.


title: Félix Hernández

text: Elokuussa 2012 Hernándezista tuli Tampa Bay Raysiä vastaan MLB-historian 23. täydellisen ottelun heittänyt syöttäjä.


title: Georg von Trapp

text: Georg von Trapp (4. huhtikuuta 1880 – 30. toukokuuta 1947) oli itävaltaunkarilainen laivastoupseeri. Hänen perheensä elämään perustuu musikaali "Sound of Music".


title: Georg von Trapp

text: Georg von Trapp syntyi 4. huhtikuuta 1880 Zaran (nyk. Zadar) kaupungissa Kroatiassa, joka oli tuolloin osa Itävalta-Unkaria. Hän oli kaksi kertaa naimisissa. Ensimmäisen vaimonsa Agathe Whiteheadin kanssa hän sai seitsemän lasta, mutta tämä kuoli tuhkarokkoon vuonna 1922. Georg avioitui uudestaan Maria Augusta Kutscheran kanssa vuonna 1927. Hänen lapsia ovat muun muassa Werner von Trapp.


title: Georg von Trapp

text: Natsien liitettyä Itävallan Saksaan vuonna 1938 Trappin perhe pakeni junalla Italiaan ja sieltä laivalla Yhdysvaltoihin.


title: Tuvalun jalkapallomaajoukkue

text: Tuvalun jalkapallomaajoukkue on joukkue, joka edustaa Tuvalua kansainvälisissä jalkapallokisoissa. Joukkuetta hallinnoi Tuvalu National Football Association, joka on Oceania Football Confederationin jäsen. Joukkue ei ole FIFAn jäsen, mutta yrittää saada jäsenyyden.


title: Tuvalun jalkapallomaajoukkue

text: Joukkueen kotistadion on Funafutilla sijaitseva Tuvalu Sports Ground. Valmentajana toimii (2013 alkaen) hollantilainen Leen Looijen.


title: Tuvalun jalkapallomaajoukkue

text: Tuvalu on osallistunut joukkueella Tyynenmeren kisoihin vuosina 1979, 2003, 2007 ja 2011.


title: Anastasija Šošyna

text: Anastasija Šošyna (s. 30. marraskuuta 1997) on ukrainalainen tennispelaaja. Parhaimmillaan hän on ollut kaksinpelissä WTA-listan sijalla 707 huhtikuussa 2016. Hän on voittanut urallaan kolme ITF-turnausta nelinpelissä.


title: Anastasija Šošyna

text: Huhtikuussa 2016 Šošyna sai villin kortin Katowice Openin pääsarjaan, jossa hävisi avauskierroksella maailmanlistan sijalla 104 olleelle Magda Linettelle.


title: TUL:n jalkapallomestaruuskilpailut 1932

text: TUL:n jalkapallomestaruuskilpailut 1932 oli järjestyksessään 13. Työväen Urheiluliiton jalkapallomestaruuskilpailu. Turnauksen voitti ensimmäisen TUL:n mestaruutensa saavuttanut Tampereen Pallo-Veikot.


title: TUL:n jalkapallomestaruuskilpailut 1932

text: Cup-muotoisena pelattuun lopputurnaukseen selvisi viisi joukkuetta, joista hallitseva mestari Talikkalan Toverit Viipurista sekä Helsingin Kullervo ja Turun Toverit sijoitettiin suoraan välieriin. Tampereella pelatussa finaalissa olivat vastakkain Kullervo ja TPV, joka karsinnassa kukisti kotikentällään Kotkan Työväen Palloilijat maalein 2–1. Helsinkiläiset vaativat myöhemmin loppuottelua pelattavaksi uudelleen, mihin TUL:n liittotoimikunta ei kuitenkaan suostunut.


title: Anhelina Kalinina

text: Anhelina Kalinina (s. 7. helmikuuta 1997 Nova Kah'ovka) on ukrainalainen tennispelaaja. Parhaimmillaan hän on ollut kaksinpelissä WTA-listan sijalla 148 heinäkuussa 2015. Hän on voittanut urallaan kolme ITF-turnausta kaksinpelissä ja kaksi ITF-turnausta nelinpelissä.


title: Anhelina Kalinina

text: Kalinina pelasi WTA-turnauksen pääsarjassa ensimmäisen kerran Tashkentissa syyskuussa 2015. Hän hävisi siellä avauskierroksella Nao Hibinolle. Junioreiden maailmanlistalla Kalinina oli parhaimmillaan kahdeksantena maaliskuussa 2014. Hän voitti tyttöjen nelinpelin Australian avoimissa 2014 yhdessä Elizaveta Kulitškovan kanssa. Samana vuonna pelatuissa Yhdysvaltain avointen tyttöjen kaksinpelissä Kalinina eteni loppuotteluun.


title: Rick Battaglia

text: Rick Battaglia (myös "Rik Battaglia", oikealta nimeltään "Caterino Bertaglia"; 18. helmikuuta 1927 Corbola, Rovigon maakunta – 27. maaliskuuta 2015 Corbola) oli italialainen elokuvanäyttelijä.


title: Rick Battaglia

text: Köyhään perheeseen synyt Battaglia työskenteli nuoresta asti mitä erilaisimmissa ammateissa. Vuonna 1954 hän esitti Sophia Lorenin rinnalla yhtä pääosista Mario Soldatin melodraamassa "Nainen joelta". Battaglia pääsi opiskelemaan Rooman Kokeelliseen elokuvakeskukseen ja sai ulkonäkönsä ja urheilullisuutensa ansiosta pääosia pukudraamoissa kuten "Orlando e i Paladini di Francia" (1958), "Persian miekka" (1960) ja "Sodoma ja Gomorra" (1962). 1960-luvulla näyttelijä erikoistui spagettiwesterneihin. Myöhemmin hän joutui esittämään etupäässä sivuosia.


title: Jacques Haeko

text: Jacques Haeko (s. 23. huhtikuuta 1984 Nouméa) on uusikaledonialainen jalkapalloilija, joka edustaa kotimaansa pääsarjassa pelaavaa AS Lössiä. Pelipaikaltaan oikeajalkainen Haeko on hyökkääjä. Hän kuuluu myös Uuden-Kaledonian jalkapallomaajoukkueeseen.


title: Jacques Haeko

text: Haeko debytoi kotimaansa pääsarjassa pelaavassa AS Lössissä vuonna 2008. Hän on saavuttanut seuran kanssa Uuden-Kaledonian cupvoiton vuonna 2012.


title: Jacques Haeko

text: Uuden-Kaledonian jalkapallomaajoukkueessa Haeko debytoi elokuussa 2011 Tyynenmeren kisojen ottelussa Vanuatua vastaan. Hän teki tuossa turnauksessa kaksi maalia Uuden-Kaledonian voittaessa kultaa. Vuoden 2012 OFC Nations Cupissa, jossa Uusi-Kaledonia sijoittui hopealle, Haeko oli turnauksen paras maalintekijä kuudella osumallaan.


title: Jacques Haeko

text: Seurajoukkuetasolla


title: Jacques Haeko

text: Maajoukkuetasolla


title: Jacques Haeko

text: Henkilökohtainen


title: FC Tofaga

text: FC Tofaga on tuvalulainen jalkapalloseura. Seura on Vaitupusta, ja se pelaa maansa korkeimmalla sarjatasolla, A-divisioonassa. FC Tofaga on jaettu kahteen joukkueeseen; FC Tofaga A ja FC Tofaga B, jotka pelaavat nimiensä mukaisesti eri divisioonissa.


title: Axel Lesser

text: Axel Lesser synt. 18. huhtikuuta 1946 Brotterodessa itäisessä Saksassa on entinen itäsaksalainen maastohiihtäjä, jonka ura oli parhaimmillaan 1970-luvun alkuvuosina. Huippuvuosinaan hän edusti ASK Vorwärts Oberhof-seuraa.


title: Axel Lesser

text: Lesser osallistui kolme kertaa talviolympialaisiin eli vuosina 1968, 1972 ja 1976. Vuoden 1968 Grenoblen kisoissa hän sijoittui 36:ksi 30 kilometrillä, 15 kilometrillä hän keskeytti ja oli 7:ksi sijoittuneessa Itä-Saksan 4 x 10 kilometrin viestijoukkueessa. Neljä vuotta myöhemmin vuonna 1972 Sapporon talviolympialaisissa Lesser saavutti parhaan henkilökohtaisen sijoituksen saavuttamalla 6. sijan 15 kilometrillä, sijoittui 12:ksi 30 kilometrillä ja oli 6:ksi sijoittuneessa Itä-Saksan viestijoukkueessa.


title: Axel Lesser

text: Kolmannet olympiakisat vuonna 1976 Innsbruckissa olivat hänelle viimeiset ja varsin erikoiset. Niissä hän sijoittui 17:ksi 30 kilometrillä. 4 x 10 kilometrin viestissä hänelle oli epäonnea. Gerd Hessler toi Itä-Saksan joukkueen toisena Ruotsin jäljessä vaihtoon Lesserin lähtiessä 2. osuudelle. Hän törmäsi kuitenkin ladulla olleen ulkopuolisen naisturistin kanssa 1,5 kilometriä lähdöstä, ja joutui loukkantuneena keskeyttämään. Myöhemmin Lesser kertoi, että kyseinen naishenkilö kuului Neuvostoliiton joukkueeseen, jonka tehtävät liittyivät Neuvostoliiton hiihtäjien kenkäongelmien hallitsemiseen kisan aikana. Neuvostoliiton ensimmäisen osuuden hiihtäjällä oli hajonnut uuden kärkisiteen kenkä. Lesserin lausuntoa tukivat toisen osuuden suomalaishiihtäjä Juha Mieto ja ruotsalaishiihtäjä Christer Johansson sekä Ruotsin hiihtojoukkueen johtaja Lars Öster. Tähän aikaan tällaista syytä ei sopinut julkaista. Kisa päättyi lopulta Suomen voittoon Norjan sijoittuessa hopealle ja Neuvostoliiton pronssille.,


title: Axel Lesser

text: Lesser kuului 1970-luvun alussa Itä-Saksan viestijoukkueeseen, joka oli maailman kärkeä. Vuoden 1970 MM-kisoissa Vysoke Tatralla Itä-Saksan joukkue Gerd Hessler, Lesser, Gerhard Grimmer ja Gert-Dietmar Klause sijoittui hopealle Neuvostoliiton jäljessä. Henkilökohtaiset sijoitukset olivat 15 kilometrillä 19. ja 30 kilometrillä 16.


title: Axel Lesser

text: Vuoden 1974 MM-kisoissa Falunissa Lesser jäi viestinelikon ulkopuolelle. Hänen paikkansa otti Dieter Meinel, joka oli sijoittunut avausmatkalla 30 kilmetrillä 8:ksi. Vastaavasti Hessler sijoittui 15:ksi 15 kilometrillä. Lesser joutui katselemaan sivusta, kun Gert-Dietmar Klause toi Itä-Saksan joukkueen voittajana maaliin.


title: Axel Lesser

text: Vuoden 1976 olympialaisten jälkeen Lesserin täytyi päättää ura polviongelmien vuoksi. Asuinpaikkana hänelle uransa jälkeen on ollut synnyinseutu Brotterode.


title: Axel Lesser

text: Axel Lesserin veljenpoika on ampumahiihtäjä Erik Lesser.


title: Lainlukija

text: Lainlukija (ruots. "Lagläsare") oli 1500- ja 1600-luvuilla Ruotsissa ja Suomessa laamannin tai kihlakunnantuomarin sijaisesta käytetty nimitys. Varsinaisilla tuomarinvirkaan nimitetyillä henkilöillä oli usein jo ennestään jokin muu korkeampi virka ja he saattoivat silloin valita lakia tuntevan lainlukijan sijaisekseen ja antaa tälle palkkana osan virkatuloista. Lainlukijana saattoi 1600-luvulla tavallisesti olla Turun hovioikeudessa auskultoinut henkilö joka oli arvoltaan varatuomari.


title: Ujué

text: Ujué (baskiksi "Uxue") on kunta Navarran maakunnassa Espanjassa. Kunnan asukasluku on noin 190.


title: Tuvalu Sports Ground

text: Tuvalu Sports Ground on Oseaniassa sijaitsevan Tuvalun saaristovaltion ainoa stadion. Tuvalun atollisaaret ovat pieniä ja hyvin kapeita, minkä vuoksi ainoastaan Funafutin saarelle on rakennettu stadion.


title: Tuvalu Sports Ground

text:
Eniten stadionilla pelataan jalkapalloa ja rugbya. Kaikki maan jalkapallo-ottelut pelataan stadionin kentällä; A-divisioonan ottelut sekä Independence Cup, NBT Cup, Tuvalu Games ja Christmas Cup -turnaukset. Stadionin katto on vuorattu aurinkopaneeleilla, joiden energiantuotanto kattaa noin viisi prosenttia Funafutin energiatarpeesta.
Kenttä on rakennettu korallisaarelle, jolla ei luontaisesti kasva ruohoa. Stadionin kenttää varten Fidžiltä lennätettiin savimaata, jolla saatiin aikaiseksi nurmikenttä.


title: Kaupunginkirjuri

text: Kaupunginkirjuri (ruots. "Stadskrivare") oli Ruotsissa ja Suomessa keskiajalla ja uudella ajalla kaupungin virkamies jonka tehtäviin kuului pöytäkirjan pito kaupungin raadin istunnoista, lain lukeminen oikeuskäsittelyissä, kirjanpito kaupungin tonteista ja tonttien omistajista sekä porvarinkirjojen laatiminen. Asemaltaan hän vastasi kaupungin raatimiehiä mutta hänellä ei ollut äänestysoikeutta raadin kokouksissa.


title: Peñaranda de Duero

text: Peñarande de Duero on kunta Burgosin maakunnassa Espanjassa. Kunnan väkiluku on noin 550.


title: Peñaranda de Duero

text: Peñaranda de Duero sijaitsee Arandilla-joen (Río Arandilla) varrella. Burgosiin on matkaa maanteitse noin 90 km ja Aranda de Dueroon 20 km.


title: Peñaranda de Duero

text: Paikkakunnan nimi mainitaan ensimmäisen kerran noin vuonna 1000, jolloin se oli puolustuslinnoitus.


title: Porvarikirja

text: Porvarikirja (ruots. "Burbrev") oli Ruotsissa ja Suomessa ennen elinkeinovapauden voimaantuloa käytössä ollut asiakirja joka antoi kaupungin asukkaalle porvarioikeudet. Porvarioikeus antoi kaupungin asukkaalle laillisen oikeuden harjoittaa kauppias- tai käsityöläisammattia kaupungissa sekä ne edut jotka kuuluivat kaupungin porvareille. Porvarioikeutta haettiin kaupungin maistraatilta joka otti vastaan hakijan porvarivalan ja antoi tälle maksua vastaan kaupunginkirjurin laatiman porvarikirjan.


title: Gerd Hessler

text: Gerd Hessler (s. 13. syyskuuta 1948 Tannenbergsthalissa Saksissa itäisessä Saksassa) on entinen itäsaksalainen maastohiihtäjä, joka saavutti urallaan maailmanmestaruuden ja oli parhaimmillaan 1970-luvulla.


title: Gerd Hessler

text: Hessler edusti urallaan SC Dynamo Klingenthalia. Kansallisen junioriuran jälkeen hän oli vuoden 1968 Grenoblen talviolympialaisissa varamiehenä. Vuoden 1969 Itä-Saksan mestaruuskisoissa hän sijoittui seuratoverinsa Gert-Dietmar Klausen jäljessä 30 kilometrillä toiseksi ja voitti Klingenthalin viestijoukkueen jäsenenä ensimmäisen Itä-Saksan mestaruutensa.


title: Gerd Hessler

text:
Vuodesta 1970 tuli Hesslerin läpimurtovuosi kansainväliseen tietoisuuteen. Kansallisissa mestaruuskisoissa hän oli joka matkalla kärkiviisikossa parhaan sijoituksen ollessa 30 kilometrin neöljäs sija. Hänet valittiin vuoden 1970 Vysoke Tatran MM-kisojen joukkueeseen. Yksilömatkoilla paras sijoitus oli 30 kilometrin 20. sija. Viestissä tuli sitten menestystä, kun Itä-Saksan joukkue Hessler-Lesser-Grimmer-Klause saavutti hopeaa Neuvostoliiton voittaessa.
Hessler oli mukana myös Rovaniemellä huhtikuussa 1970 järjestetyissä talviuniversiadeissa, joissa hän oli saavuttamassa hopeaa Itä-Saksan viestijoukkueessa.


title: Gerd Hessler

text: Vuoden 1972 Sapporon talviolympialaisissa Hessler sijoittui 25:ksi 15 kilometrillä, 18:ksi 30 kilometrillä. Viestissä Hessler oli jälleen avausosuudella joukkueen sijoittuessa nyt 6:ksi.


title: Gerd Hessler

text: Falunin MM-kisoissa kahta vuotta myöhemmin vuonna 1974 Hessler sijoittui 15:ksi 15 kilometrillä ja oli mukana maailmanmestaruuden voittaneessa Itä-Saksan viestijoukkueessa.


title: Gerd Hessler

text: Vuonna 1975 Hessler voitti ensimmäisen kerran henkilökohtaisen mestaruuden pisimmmällä matkalla, joka silloin oli 40 kilometriä. Seuraavana vuonna 1976 Hessler saavutti kansalliset mestaruudet 15 kilometrillä ja viestissä sekä hopeaa 30 ja 50 kilometrillä. Samana vuonna 1976 eli Innsbruckin olympiavuonna sijoitukset olympiakisoissa olivat vaatimattomat 28. niin 15 kuin 50 kilometrillä. Viestissä Hessler tuli toisena ykkösosuudelta, mutta Lesserin matka päättyi onnettomuuteen, joka pakotti joukkeen keskeyttämään.


title: Gerd Hessler

text: 1970-luvun alun huippuviestijoukkueen Lesserin ja Grimmerin lopettaessa Klause ja Hessler jatkoivat vielä vanhasta 1970-luvun alun huippuhiihtäjistä. Hän oli vuosina 1974-1979 voittoisassa Klingenthalin viestijoukkueessa. Vuonna 1977 hän saavutti mestaruuden 30 kilometrillä. Vuoden 1978 Lahden MM-hiihdot jäivät Hessleriltä väliin. Vuodesta 1979 tuli Hesslerille viimeinen aktiivivuosi. Silloin hän saavutti viestimestaruuden lisäksi hopeaa 30 kilometrillä.


title: Gerd Hessler

text: Kaikkiaan Gerd Hessler saavutti Itä-Saksan mestaruushiihdoissa 11 kultaa, 9 hopeaa ja 3 pronssia.


title: Gerd Hessler

text: Gerd Hessler oli naimisissa itä-saksalaisen huippuhiihtäjän Monika Debertshäuserin kanssa. Avioliitto päättyi kuitenkin myöhemmin eroon.


title: Gerd Hessler

text: Uransa jälkeen Hessler toimi Klingenthalissa valmentajana. Valmentajauran jälkeenen hän toimi vakuutusagenttina Aschenbergissä.


title: Pooskerin saaristo

text: Pooskerin saaristo on Natura 2000 -suojelualue Merikarvialla ja Porin Ahlaisissa. Natura-alueen sisälle jää sekä mantereeseen työntyviä suojaisia lahtia että ulkosaariston puuttomia luotoja. Metsähallituksen hallinnassa olevat osat Natura-alueesta ovat osa Selkämeren kansallispuistoa.


title: Pooskerin saaristo

text: Alueen eteläosan muodostaa Karvianjoen vesistöön kuuluva Ahlaistenjoen suisto. Siihen liittyy kluuvijärven muodostava, maankohoamisen seurauksena merestä irti kuroutunut entinen merenlahti Mustalahti.


title: Pooskerin saaristo

text: Mustalahteen ja Ahlaistenjokisuistoon liittyy pohjoisessa osittain harjuaineksesta muodostuva, metsäinen, osin hiekkarantainen, luode–kaakko-suuntainen Saanteen eli Sandön niemi. Sen jatkeena on ulkosaaristossa Merikarvian puolella samaan harjujaksoon kuuluva pitkä ja kapea Revelin saari.


title: Pooskerin saaristo

text: Merikarvian rannikon mantereen ja siihen maankohoamisen myötä kiinni kasvaneen Pooskerin saaren väliin jää kirkasvetinen ja matala mutta rehevä Pooskerinlahti joka muodostaa suojaisan fladan. Lisäksi Natura-alueeseen kuuluu Pooskerin saaren itärannan niemiä ja saaria lahden länsirannalla.


title: Pooskerin saaristo

text: Pooskerin luoteis- ja itäosissa on soraisia saaria, matalia ruovikkoisia lahtia ja katajaa kasvavia lehtoisia kumpareita sekä rantaniittyjä. Pooskerin luoteiskärjen viereen Isäntäviikin luona jää Pitkäkarin saari, jossa on sekä kalliota että lehtoa.


title: Pooskerin saaristo

text: Pohjoisessa Pooskerin edustalla olevat Peipunkarit ovat matalia, hiekkarantaisia mutta lohkareisia saaria, joilla esiintyy nummea, hietikkoa ja somerikkoa. Rehevyyttä tuovat rantojen rakkolevä- eli hauruvallit.


title: Volodymyr Hroisman

text: Volodymyr Borysovytš Hroisman (, s. 20. tammikuuta 1978 Vinnytsja) on ukrainalainen poliitikko ja nykyinen pääministeri. Hän on etniseltä taustaltaan juutalainen. Hän on ollut Ukrainan parlamentin puhemies marraskuusta 2014 lähtien. Pääministerinä hän on toiminut huhtikuusta 2016 lähtien. Hroisman edustaa Petro Porošenkon blokkia.


title: Volodymyr Hroisman

text: Hroisman kuului Arseni Jatsenjukin ensimmäiseen hallitukseen, joka nousi valtaan helmikuussa 2014 entisen Ukrainan presidentin Viktor Janukovytšin paettua maasta. Marraskuussa 2014 hänet äänestettiin Ukrainan parlamentin, Verh’ovna Radan puhemieheksi. Hroisman valittiin Ukrainan uudeksi pääministeriksi huhtikuussa 2016 Arseni Jatsenjukin erottua tehtävästä. Hroisman on Ukrainan nuorin pääministeri.


title: Poughkeepsie

text: Poughkeepsie [pə'kɪpsiː] on kaupunki Yhdysvaltojen New Yorkin osavaltiossa. Se on Dutchessin piirikunnan keskuskaupunki. Vuonna 2010 itse kaupungin (City of Poughkeepsie) asukasluku oli 32 736 ja sitä ympäröivän esikaupungin (Town of Poughkeepsie) 43 341. Poughkeepsie sijaitsee Hudsonjoen laaksossa puolivälissä New Yorkin ja Albanyn kaupunkeja ja on osa New Yorkin metropolialuetta.


title: Poughkeepsie

text: Nimi Poughkeepsie tulee wappinger-intiaanien kielestä ja tarkoittaa kaislakattoista taloa pienen puron varrella. Poughkeepsien ensimmäiset eurooppalaissiirtolaiset olivat hollantilaisia ja kaupungista tuli New Yorkin osavaltion toinen pääkaupunki pian Amerikan vallankumouksen jälkeen. Se sai kaupunkioikeudet vuonna 1854. Kaupungin maamerkki on Hudsonjoen ylittävä korkea Poughkeepsie Bridge, entinen rautatiesilta vuodelta 1900, joka vaurioitui tulipalossa 1974 ja avattiin uudelleen kävelysiltana 2009. Toinen tärkeä silta, Mid-Hudson Bridge, on vuodelta 1930 ja sitä pitkin joen ylittää U.S. Route 44.


title: Poughkeepsie

text: Poughkeepsiesta tuli 1700-luvulla tärkeä valaiden jatkokäsittelypaikka, ja 1800-luvulla se oli merkittävä teollisuuskeskus paperitehtaineen, hattutehtaineen ja panimoineen. Alueen luonnonkauneus sai monet rikkaat perheet kuten Astorit, Rogersit ja Vanderbiltit rakentamaan sinne loisteliaita lomapalatseja. Vanderbiltien talo Hyde Parkin esikaupungissa on listattu kansallisten historiallisten muistomerkkien joukkoon. Poughkeepsie tunnetaan myös osavaltion vanhimmasta kulttuurilaitoksesta, Bardavonin vuonna 1869 perustetusta oopperatalosta, joka toimii myös Hudson Valley Philharmonic -orkesterin kotisalina. Kaupungin taidemuseoita ovat Frances Lehman Loeb Art Center ja The Barrett Art Center.


title: Poughkeepsie

text: Poughkeepsiessä toimii kaksi yliopistoa, Adelphi Universityn Hudson Valleyn kampus ja Ridley-Lowell Business and Technical Institute, sekä vuonna 1861 perustettu, alun perin naisille tarkoitettu korkeakoulu Vassar College. Hyde Parkissa on ravintolakoulu The Culinary Institute of America. Muita oppilaitoksia ovat Dutchess Community College ja Marist College.


title: Poughkeepsie

text: IBM-tietotekniikkayhtiöllä on paljon toimintaa Poughkeepsiessä, joskin tämä aiemmin yhtiön päätehtaaksi kutsuttu yksikkö on ollut pienenemään päin 2000-luvulla.


title: Poughkeepsie

text: Poughkeepsie on New Yorkista tulevan Metro-North-rautatien Hudson Line -haaran pohjoinen pääteasema. Myös Amtrak -kaukojunat pysähtyvät kaupungissa matkallaan Manhattanin Pennsylvania Stationilta kohti Albanya ja Chicagoa.


title: Poughkeepsie

text: Lähimmät liikennelentokentät ovat Stewart International Airport noin 40 kilometriä etelään Newburghissa sekä Albany International Airport noin 137 km pohjoiseen. Kansainvälistä lentoliikennettä palvelevat New Yorkin kolme kenttää, JFK (142 km etelään), Newark (142 km etelään) ja LaGuardia (130 km etelään).


title: FC Manu Laeva

text: FC Manu Laeva on tuvalulainen jalkapalloseura. Seura on Nukulaelaesta, ja se pelaa maansa korkeimmalla sarjatasolla, A-divisioonassa.


title: FC Manu Laeva

text: Joukkueen nimi oli alun perin A-divisioonan joukkueelle Tavakisa ja B-divisioonan joukkueelle Young Kisa. Vuonna 1998 joukkuuet muuttivat nimensä Manu Laeva A:ksi ja Manu Laeva B:ksi.


title: Skyler Samuels

text: Skyler Rose Samuels (s. 14. huhtikuuta 1994 Los Angeles, Kalifornia, Yhdysvallat) on yhdysvaltalainen näyttelijä. Hänet tunnetaan muun muassa rooleistaan televisiosarjoissa "The Gates", "The Nine Lives of Chloe King", "Scream Queens" ja "The Gifted".


title: Skyler Samuels

text: Samuels esitti Gertrude "Gigi" Hollingsworthin roolin Disney Channelin televisiosarjassa "Waverly Placen velhot" ja esiintyi elokuvissa "The Stepfather" ja "Furry Vengeance". Hän on esiintynyt myös ABC:n televisiosarjoissa "The Gates" ja "The Nine Lives of Chloe King", jotka kuitenkin lopetettiin ensimmäisten tuotantokausien jälkeen.


title: Skyler Samuels

text: Samuels esiintyi "American Horror Storyn" neljännellä kaudella 4 jakson ajan. Hän esiintyi Mae Whitmanin ja Bella Thornen kanssa komediaelokuvassa "The Duff" vuonna 2015. Samana vuonna hän esitti Grace Gardnerin roolin Foxin televisiosarjassa "Scream Queens".


title: Skyler Samuels

text: Skyler Samuels syntyi Los Angelesissa Kalifornian osavaltiossa. Samuelsin isä on USA:n liittovaltion sheriffi ja äiti käsikirjoittamattomien televisiosarjojen tuottaja. Hänellä on kolme veljeä ja yksi sisko.


title: Skyler Samuels

text: Samuels opiskelee markkinointia ja immateriaalioikeuksia Stanfordin yliopistossa. Hän piti puolen vuoden tauon opiskelustaan osallistuakseen "Scream Queensin" kuvauksiin ja palasi takaisin kouluun tammikuussa 2016. Hän on myös Kappa Alpha Theta -sisarkunnan jäsen.


title: Maltan Valioliigan kausi 2015–2016

text: Maltan Valioliigan kausi 2015–2016 on järjestyksessään 101. Maltan Valioliigan kausi. Hallitsevana mestarina kauteen lähti Hibernians. Kauden päätteeksi Valletta FC voitti historiansa 23. mestaruuden.


title: Pölkkyvehnä

text: Pölkkyvehnä ("Triticum compactum" tai "Triticum aestivum" subsp. "compatum") on pienijyväinen, lyhyttähkäinen syysvehnän lajike, jota viljeltiin Suomessa paikoin vielä 1800-luvun lopulla, kunnes pitkätähkäisempi ja satoisampi ns. tavallinen syysvehnä syrjäytti sen. Pölkkyvehnää on viljelty aiemmin laajalti Euroopassa.


title: Tamanuku

text: Tamanaku on tuvalulainen jalkapalloseura. Seura on Nukufetausta, ja se pelaa maansa korkeimmalla sarjatasolla, A-divisioonassa. Tamanaku on jaettu kahteen joukkueeseen; Tamanuku A ja Tamanuku B, jotka pelaavat nimiensä mukaisesti eri divisioonissa. Tamanuku tunnettiin aiemmin nimellä FC Teasi.


title: Tuukkalan kalmisto

text: Tuukkalan kalmisto on Tuukkalan kylässä noin viisi kilometriä Mikkelin rautatieasemalta etelään sijaitseva Savon merkittävin rautakautinen ja keskiaikainen kalmisto. Kalmiston hautojen on alun perin arveltu ajoittuvan 1000-luvulta 1200-luvulle, uusimpien radiohiiliajoitusten mukaan kalmiston haudat ajoittuvat 1200-luvun lopulta 1400-luvun alkuun. Kalmistossa on sekä polttohautoja että ruumishautoja. Kalmisto löydettiin vuonna 1886 kun paikalle tasoitettiin armeijan harjoittelukenttää Tuukkalaan perustettua 22. reservikomppanian kasarmia varten.


title: Tuukkalan kalmisto

text: Kalmiston alueella on tehty kaivauksia ensimmäisen kerran 1886 J. R. Aspelinin johdolla jolloin löydetiin 42 hautaa ja sen jälkeen hautoja on löydetty lisää vuosina 1933, 1934, 1938 ja 2009. Haudoista on löydetty koristeltuja pukuja ja koruja. Pukulöytöjen perusteella rekonstruoitiin 1930-luvulla Tuukkalan muinaispuku vuonna 1889 tehdyn luonnoksen perusteella. Vuonna 1994 valmistunut Mikkelin seudun muinaispuku perustuu Tuukkalasta vuonna 1886 tehtyyn hautalöytöön joka on peräisin 1200-luvulta.


title: Tuukkalan kalmisto

text: Tuukkalan kalmistoalue on nykyään tasaista, avointa kenttää ja alueella on vuonna 1938 pystytetty muistokivi ja 1998 pystytetty Museoviraston opastaulu. Kalmiston alue on muinaismuistolain suojelema ja kaivaminen ja kivien siirtely on kiellettyä alueella.


title: Mathew Hayman

text: Mathew Hayman (s. 20. huhtikuuta 1978 Camperdown) on australialainen maantiepyöräilijä, jolla on myös Alankomaiden kansalaisuus. Hän on ajajatyypiltään apuajaja ja yksipäiväisten kilpailujen erikoismies.


title: Mathew Hayman

text: Hayman aloitti ammattilaisuransa Rabobank-tallissa, jota hän edusti vuodet 2000–2009. Kausilla 2010–2013 hän ajoi Team Skyssa ja vuodesta 2014 Orica/Mitchelton-Scott-joukkueessa. Hän päätti ammattilaisuransa vuoden 2019 Tour Down Underiin.


title: Mathew Hayman

text: Hayman voitti Melbournen Kansainyhteisön kisoissa 2006 kultaa maantieajossa. Hän voitti Pariisi–Roubaix-suurklassikon 2016 kukistettuaan viiden miehen loppukirissä Roubaix'n velodromilla Tom Boonenin, Ian Stannardin, Sep Vanmarcken ja Edvald Boasson Hagenin.


title: Mathew Hayman

text: Lähteet: Cyclingbase, Cycling Archives, Pro Cycling Stats


Mathew Hayman


title: Albarracín

text: Albarracín (aragoniaksi Albarrazín) on kunta Aragoniassa Teruelin maakunnassa Espanjassa. Kunnan väkiluku on noin 1050.


title: Albarracín

text: Maurilaisia vaikutteita omaava Albarracín oli pienen islamilaisen valtion keskuspaikka 1012–1104.


title: Albarracín

text: Albarracín on tullut tunnetuksi muun muassa Espanjan sisällissodan tapahtumapaikkana.


title: SaloSolar

text: SaloSolar on vuonna 2014 perustettu suomalainen aurinkopaneelien valmistaja. Aurinkopaneelien tuotannon se aloitti keväällä 2015. Yhtiön kotipaikka on Salo ja toimitusjohtaja Esa Areva. Yhtiön aurinkopaneelitehdas sijaitsee Salon Salorankadulla.


title: SaloSolar

text: Tehtaan päätuote oli alkuvuonna 2016 kooltaan 1,6-neliömetrinen 265 watin aurinkopaneeli.


title: SaloSolar

text: Samaan yhtiöryppääseen kuuluu ja SaloSolarin myyntiyhtiönä toimii Esa ja Anu Arevan loppuvuonna 2012 perustama Areva Solar -osakeyhtiö. Tämä perheyritys on vaihtoehtoisten energiajärjestelmien kuten aurinkoenergialaitosten ja tuulivoimaloiden myyntiin, tuotantoon ja alan konsultointiin keskittynyt osakeyhtiö. Yhtiö tai sen sisaryritys on ollut toimittajana muun muassa seuraavissa suomalaisittain suurehkoissa aurinkoenergiahankkeissa:SaloSolarin myyntiyhtiötä Areva Solar Oy:tä ei tule sekoittaa ranskalaisen ydinenergiakonserni Arevan vuosina 2010-2014 nimellä Areva Solar toimineeseen aurinkoenergialiiketoimintaan.


title: Luettelo tunnetuista nurmekselaisista

text: Tunnettuja Nurmeksessa syntyneitä tai asuneita henkilöitä:


title: Beaver Island (Michiganjärvi)

text: Beaver Island on Yhdysvaltojen Suuriin järviin kuuluvan Michiganjärven pohjoisosassa sijaitsevan Beaver Islandin saariston suurin saari. Se oli 1800-luvun puolivälissä lyhyen aikaa James Strangin johtaman, mormoneista eriytyneen strangiittikirkon jäsenten ihanneyhdyskunta. Nykyisin Beaver Island on suosittu purjehdus-, matkailu- ja lomailukohde.


title: Beaver Island (Michiganjärvi)

text: Beaver Island sijaitsee 51 kilometriä luoteeseen Charlevoix’n kaupungista ja kuuluu Charlevoix’n piirikuntaan. Saarelle pääsee vain autolautalla, veneellä tai lentokoneella. Saarella on kaksi lentokenttää, julkinen (KSJX) ja yksityinen Welke Airport (6Y8).


title: Beaver Island (Michiganjärvi)

text: Ottawa-intiaanien tiedetään käyttäneen saarta kalastustukikohtana jo noin 2 000 vuotta sitten. Vuonna 1871 arkeologi Henry Gillman löysi hautakummuista taitavia käsityöesineitä. 1800-luvun alussa saaren intiaanien joukkoon alkoi asettua eurooppalaisperäisiä metsästäjiä ja kalastajia. Vuonna 1832 pappi Frederic Baraga viipyi intiaanien parissa lähetystyössä. Vuosisadan puolivälissä saarelle alkoi asettua yhä enemmän mormonitaustaisia strangiitteja, joiden johtaja James Strang julistautui uskontokunnan kuninkaaksi. Moniavioisuutta harjoittanut ihanneyhdyskunta alkoi rakoilla ja joutua riitoihin eriuskoisten kanssa. Vuonna 1856 Strang murhattiin ja yhdyskunta karkotettiin saarelta vain kahdeksan vuoden jälkeen. Seuraavaksi saarelle alkoi asettua irlantilaistaustaisia kalastajia ja muita Irlannin suurta nälänhätää paenneita siirtolaisia erityisesti Donegalin kreivikunnasta. Saaren eristyneisyys sai aikaan, että iiri oli vuosikymmeniä saaren pääkieli. 1880-luvun puolivälissä Beaver Islandista oli tullut Yhdysvaltojen tärkein ja yksi koko maailman suurimmista järvikalan tuotantopaikoista.


title: Beaver Island (Michiganjärvi)

text: Saariyhdyskunnan lyhytaikaisen ”kuninkaan” James Strangin lisäksi saaren merkkihenkilöitä olivat katolinen pappi Peter Gallagher, joka oli vuodesta 1865 vuoteen 1898 saaren värikäs ja karismaattinen johtaja, sekä Leo Tolstoin oppilaana ollut venäläinen kirjailija ja pasifisti Feodor Protar, joka toimi saarella lääkärinä vuodesta 1893 kuolemaansa 1925 asti.


title: Beaver Island (Michiganjärvi)

text: Kalastuksen ohella metsäisen saaren toiseksi pääelinkeinoksi tuli puunkorjuu. Vuonna 1901 muodostettu Beaver Island Logging Company rakensi saarelle puutavarasatamia, asuintiloja ja rautateitä. 1900-luvulle tultaessa sekä kalakanta että metsävarat alkoivat nopeasti vähetä yli, ja saareen ryhdyttiin houkuttelemaan matkailijoita. 1940-luvulla matkailu oli jo saaren suurin elinkeino, mutta varsinainen matkailuelinkeinon loistokausi alkoi vasta 1970-luvulla.


title: Beaver Island (Michiganjärvi)

text: Beaver Island on pohjois-eteläsuunnassa 21 kilometriä pitkä ja länsi-itäsuunnassa 5–10 kilometriä leveä. Sen pinta-ala on 144,45 neliökilometriä, ja vakituisia asukkaita vuoden 2010 väestönlaskennan mukaan oli 657. Saaren suurin taajama on James Strangin mukaan nimensä saanut St. James saaren pohjoiskärjessä, jossa asuu yli puolet asukkaista. Muu osa saaresta muodostaa Peaine-nimisen township-alueen. Saaren ympärillä on asumattomia pienempiä saaria kuten Garden Island, High Island ja Hog Island.


title: Beaver Island (Michiganjärvi)

text: Beaver Islandilla on useita pieniä järviä, kuten Lake Geneserath kaakossa, Greenes Lake ja Fox Lake saaren keskiosissa, sekä pohjoisosan Font Lake, Egg Lake, Round Lake ja Barneys Lake. Jordan Riverlaskee saaren itäpuolelle ja Iron Ore Creek eteläpuolelle.


title: Beaver Island (Michiganjärvi)

text: Kalastuksen, metsänhoidon ja maanviljelyn on saaren pääelinkeinona syrjäyttänyt matkailu. Saari on vapaa-ajanpurjehtijoiden suosittu kohde, jossa on uimarantoja, luontopolkuja, hotelleja, ravintoloita ja golfkenttä.


title: Beaver Island (Michiganjärvi)

text: Central Michigan Universityllä on saarella tutkimusasema.


title: Beaver Island (Michiganjärvi)

text: Beaver Islandille lentää kaksi lentoyhtiötä, Island Airways ja Fresh Air Aviation, pienillä 6–10 hengen potkurikoneilla Charlevoix’sta. Kaupungista kulkevat saareen myös Beaver Island Boat Companyn autolautat huhtikuusta joulukuuhun.


title: Beaver Island (Michiganjärvi)

text: Beaver Islandin saariston pääsaaret ovat suuruusjärjestyksessä:


title: Munnar

text: Munnar on kaupunki Idukkin piirikunnassa Keralan osavaltiossa Etelä-Intiassa. Kaupunki sijaitsee 1 600 metrin korkeudella merenpinnasta. Alue alkoi kehittyä 1900-luvun taitteessa teen tuotannon myötä.


title: Α-Pyrrolidinopentiofenoni

text: α-Pyrrolidinopentiofenoni eli Alfa-PvP on synteettinen stimulantti ja muuntohuume joka kehitettiin 1960-luvulla. Ainetta kutsutaan toisinaan myös lempinimillä "flakka" tai "gravel". Se on kemiallisesti sukua pyrovaleronille ja se on prolintaanin ketonianalogi.


title: Α-Pyrrolidinopentiofenoni

text: Alfa-PvP:n sivuvaikutukset ovat muiden psykostimulanttien kaltaisia. Näitä ovat esimerkiksi yliaktiivisuus, paranoia ja hallusinaatiot. Sen on raportoitu aiheuttaneen kuolemantapauksia yhdistettynä muihin huumeisiin, ja tämä on johtanut myös itsemurhiin. Alfa-PvP on myös aiheuttanut ainakin yhden kuolemantapauksen jossa ainetta on käytetty pentedronin kanssa, ja käyttäjä on kuollut tästä aiheutuneeseen sydämen vajaatoimintaan.


title: Tuomiojärvi (Ylöjärvi)

text: Tuomiojärvi on Pirkanmaalla Ylöjärvellä Itä-Aureessa sijaitseva järvi, joka kuuluu Kokemäenjoen vesistössä Ikaalisten reitin valuma-alueen Aurejärven valuma-alueeseen. Tuomiojärvi on osa Aurejärven aluetta.


title: Tuomiojärvi (Ylöjärvi)

text: Järven pituus on 850 metriä, leveys 750 metriä ja sen pinta-ala on 32 hehtaaria. Se sijaitsee kangasmaastossa olevassa painanteessa noin kaksi kilometriä Aurejärven kirkosta luoteeseen. Siihen laskee ympröivistä metsistä viisi suo-ojaa, joista yksi on Vehkoslammen laskuoja. Vesi vaihtuu järvessä suomalaisittain keskimääräistä nopeammin 91 vuorokaudessa. Tämä johtuu 6 km² valuma-alueen ja järven tilavuuden välisestä suhteesta. Järven oma laskuoja on Tuomarinoja, joka laskee kilometrin jälkeen Aurejärveen. Järvessä on vain yksi noin 100 metriä pitkä Tuomiosaari, joka on myös autio. Rantaviivan pituus on 3,2 kilometriä. Eteläranta on avosuota ja samoin on myös Raatolahti. Käkiniemellä on kaksi vapaa-ajan asuntoa ja viereisen kahden maatilan yhteydessä on kolmas. Niille johtaa tiet yhdystieltä 3350.


title: Tuomiojärvi (Ylöjärvi)

text: Tuomiojärven vedenlaatua on tutkittu vuosina 1978 ja 2000 ja tämän perusteella sen vesi on selvästi heikompilaatuista kuin siihen laskevan Vehkoslammen vesi. Vesi on kirkasta, mutta väriltään hyvin ruskeaa. Veden humuspitoisuus on korkea ja happamuustaso on alhainen. Tuomiojärvi on lievsti rehevöitynyt järvi, mutta veden ravinnepitoisuudet ovat fosforin ja typen osalta olleet tällä tasolla jo 1970-luvulta saakka. Järven happipitoisuudet ovat tyydyttävällä tasolla. Joskus, kuten esimerkiksi talvella 1978, järven alusvedet lähellä pohjaa muuttuvat hapettomiksi. Silloin ravinteet liukenevat sedimenteista takaisin veteen ja järven sisäinen kuormitus käynnistyy. Toisina vuosina, kuten esimerkiksi alkutalvesta vuonna 2000, happitilanne on parempi. Happi kuitenkin kuluu humuspitoisessa vedessä ja happikato saattaa talven loppupuolella yllättää. Silloin koko järven vesimassa on hapetonta. Tuomiojärvi soveltuu virkistyskäyttöön välttävästi.


title: Vehkoslampi

text: Vehkoslampi on Pirkanmaalla Ylöjärvellä Itä-Aureessa sijaitseva lampi, joka kuuluu Kokemäenjoen vesistössä Ikaalisten reitin valuma-alueen Aurejärven valuma-alueeseen. Vehkoslampi on osa Aurejärven aluetta.


title: Vehkoslampi

text: Lammen pituus on 500 metriä, leveys 350 metriä ja sen pinta-ala on 12 hehtaaria. Se sijaitsee vajaa kolme kilometriä luoteeseen Aurejärven kirkosta Vilpusenkankaalla. Siihen laskee kahdeksan metsäojaa, jotka tuovat vettä kangasmaastossa olevilta pieniltä soilta. Lammen oma laskuoja laskee 400 metrin jälkeen Tuomiojärveen, joka laskee vuorostaan Aurejärveen. Pienestä valuma-alueesta johtuu, että vesi viipyy lammessa melko pitkään eli 165 vuorokautta (lähes puoli vuotta). Lammen erikoisuus on 140 metriä pitkä niemi, joka jakaa lammesta erilleen kapeasuisen lahden. Rantaviivan pituus on 1,8 kilometriä. Sen rannat ovat kangasmetsää lukuun ottamatta länsipäässä olevia soistuneita metsiä. Lammen ympäristössä sijaitsee kaksi maatilaa ja rannalle on rakennettu vain kaksi vapaa-ajan asuntoa. Niille johtaa tiet yhdystieltä 3350.


title: Vehkoslampi

text: Lammesta ei ole saatavilla tutkittua tietoa. Tuomiojärven veden tutkimuksien raportissa kuitenkin mainitaan, että Vehkoslammessa oli parempi vesi kuin Tuomiojärvessä.


title: Monganlampi (Ylöjärvi)

text: Monganlampi on Pirkanmaalla Ylöjärvellä Lassilassa sijaitseva lampi, joka kuuluu Kokemäenjoen vesistössä Ikaalisten reitin valuma-alueen Aurejärven valuma-alueeseen. Monganlampi on osa Aurejärven aluetta.


title: Monganlampi (Ylöjärvi)

text: Lammen pituus on 900 metriä, leveys 150 metriä ja sen pinta-ala on 7,8 hehtaaria. Se sijaitsee Aurejärven luoteisrannan tuntumassa. Siihen laskee kolme metsä- tai suo-ojaa ja sen oma laskuoja laskee 250 metrin jälkeen Aurejärven Lautakodanlahdessa olevaan avosuohon. Veden laskennallinen viipymä lammessa oli noin 300 vuorokautta. Sen rantaviivan pituus on 2 kilometriä ja se on lähes kauttaaltaan soistunutta metsää. Lampi on autio eikä sille johta teitä. Noin 100 metrin päässä sitä ohittavalta, Lassilaan johtavalta, tieltä tulee rantaan kävelypolku.


title: Monganlampi (Ylöjärvi)

text: Monganlammen vedenlaatua on tutkittu vuonna 1990. Vesi on soiden vuoksi hapanta ja ruskeaa sekä sen humuspitoisuus on suuri. Vesi on kuitenkin kirkasta. Lammen rehevöityminen on vähäistä. Typen pitoisuudet (noin 460 mikrogrammaa litraa kohti eli 460 µg/l) ovat suomalaiselle järvelle normaalitasoa ja fosforin pitoisuudet ( noin 25 µg/l) ovat vain hieman koholla. Vesinäytteet on otettu, kun järven syystäyskierto oli jo alkanut. Pintavesissä happipitoisuudet olivatkin hyvät, mutta pohjan lähellä happipitoisuudet olivat alhaiset. Tämä ennusti talven tilanteesta vaikeamman ja happivaje oli mahdollisesti ollut tuntuvampi, mutta sen selvittäminen olisi vaatnut lisätutkimuksia. Monganlampi soveltuu virkistyskäyttöön tyydyttävästi.


title: Luettelo suomalaisista shareware- ja freewarepeleistä

text: Suomalaisten shareware-pelien kulta-aikaa oli 1990-luku, jolloin kaupallinen julkaisutoiminta oli lama-ajan takia vähäistä. Yksityisyrittäjät toivat pelinsä markkinoille itse sharewarena. Julkaisumallin ideana oli jaella pelistä ilmaiseksi pelattavaa mutta rajoitettua versiota, jonka saattoi maksamalla päivittää kokoversioon. Maksuohjeet oli kirjattu yleensä pelin readme-tiedostoon; maksusuorituksen jälkeen levyke tuli postissa kotiin. Jakeluun olisi voinut käyttää myös BBS-purkkeja, mutta suomalaiset toimittivat pelit pääasiassa kirjekuorissa. Yksi suosituimmista lajityypeistä oli luolalentely. Sittemmin moni shareware-peli on julkaistu ilmaisjakeluna.


text: 1990-luvulla suosittuja ilmaisjakelupelejä olivat muun muassa "Liero", "Slicks ’n’ Slide", "Triplane Turmoil" ja "Mine Bombers".


title: Mustalahti (Ahlainen)

text: Mustalahti on kluuvijärvi ja entinen merenlahti Ahlaisissa Porissa Satakunnassa. Se on osa Pooskerin saariston Natura 2000 -suojelualuetta. Metsähallituksen hallinnassa olevat osat Natura-alueesta ovat osa Selkämeren kansallispuistoa.


title: Mustalahti (Ahlainen)

text: Mustalahti oli 1990- ja 2010-luvulla osa Ahlaistenjoen eli Eteläjoen suistoa ja luettiin Karvianjoen vesistöalueeseen. 1990- ja 2010-luvuilla se muodosti maankohoamisen seurauksena merestä erilleen kuroutuneen järvimäisen altaan eli kluuvijärven. 1990- ja 2010-luvuilla sitä yhdistivät Ahlaistenjokeen Skatanjuopa ja Dragsandinoja. Meriveden ollessa korkealla Mustalahteen pääsi suolaista vettä vielä ainakin 1990-luvulla sekä Skatanjuopaa pitkin että pohjoisesta lahden entisen, maatuneen suun kautta Svartviikinlahden suunnasta. Dragsandinojasta kaakosta lahteen tuli ainakin vielä 1990-luvulla myös ravinteikasta jokivettä.


title: Mustalahti (Ahlainen)

text: Vielä 1970-luvulla Mustalahti oli pohjoisessa avovesiyhteydessä mereen Lanskatanlahden pohjukassa. Isonjaon täydennyksen kartoissa vuosilta 1905-1906 lisäksi myös sekä nykyisen Dragsandinojan että Skatanjuovan kohdalle muodostuivat vielä kapeat salmet. 1910-luvulla eteläisin salmi nykyisen Dragsandinojan kohdalla oli jo maatumassa umpeen.


title: Lakon ja Herban boksi

text: Lakon ja Herban BOKSI oli suomalainen Subilla esitetty televisiosarja, jossa YouTubesta tunnetut Eric "Lakko" Savolainen ja Juuso "Herbalisti" Karikuusi tapasivat julkisuuden henkilöitä ja pelsivat erilaisia videopelejä. Ohjelmaa varten tehtiin myös mobiilipeli Sansa the Cat, joka julkaistiin ilmaiseksi Androidille. Ohjelmaa kuvattiin yksi tuotantokausi, joka esitettiin kesällä 2016.


title: Lakon ja Herban boksi

text: Lakon ja Herban BOKSIssa Lakko ja Herba tapasivat julkisuuden henkilöitä ja pelasivat heidän kanssaan erilaisia pelejä yleensä joko Kampissa tai studiossa, joka oli leikkisästi nimetty Helsingin keskustan "hikiseksi kellariksi". Ohjelmassa keskeisessä osassa oli myös someseinä, jonne katsojat pystyivät laittamaan kuvia ja viestejä, joista Lakko ja Herba valitsivat jokaisessa jaksossa parhaan ja antoivat jaksosta toiseen vaihdelleen palkinnon.


title: Lakon ja Herban boksi

text: Ohjelmaa varten tehtiin oma mobiilipeli, Sansa The Cat, jossa pääosassa oli Herban kissa Sansa. Sansa The Cat on sivultapäin kuvattu tasohyppelypeli, jossa väistellään jatkuvasti muuttuvia esteitä. Ohjelman vieraat pelasivat peliä ja lopuksi heidän huipputuloksensa merkittiin sitä varten tehdylle pistetaulukolle.


title: Koulutusjohtamisen instituutti

text:
Koulutusjohtamisen instituutti (ent. Rehtori-instituutti) tarjoaa yliopistollisia koulutusjohtamisen opintoja. Koulutustarjontaan kuuluvat perus- ja aineopinnot sekä englanninkielinen maisteriohjelma, minkä lisäksi instituutti toteuttaa koulutus- ja kehittämishankkeita sekä räätälöi koulutuksia eri kohderyhmille. Opinnot ovat tarkoitettu kaikille koulutusjohtamisen alalla työskenteleville ja alalle tähtääville kuten opettajille, tiimijohtajille sekä vara- ja apulaisrehtoreille tai muille konsernien johtajille kuten sivistysjohtajille, kaikkien koulutusmuotojen edustajille ja opetushallinnon asiantuntijoille. Instituutti toimii yhteistyöverkostona Jyväskylän yliopiston eri laitosten, instituutin omien tutoreiden ja alumnien, yhteistyöoppilaitosten, kouluviranomaisten sekä kansainvälisten toimijoiden kesken. Instituutilla on myös Suomen ainoa koulutusjohtamisen professuuri.
Instituutti on aktiivinen yhteiskunnallinen toimija ja mukana useissa työryhmissä, järjestöissä ja verkostoissa sekä kotimaassa että kansainvälisesti.
Yhteistyökumppaneina toimivat etenkin: Instituutti tarjoaa räätälöityjä koulutuksia yksiköille, konserneille, seutukunnille ja yhteisöille. Koulutusten sisältö ja rakenne suunnitellaan ja toteutetaan yhdessä asiakkaan kanssa.


title: Koulutusjohtamisen instituutti

text: Koulutusjohtamisen instituutissa ensimmäinen jatko-opintoryhmä käynnistyi vuonna 2002. Jatko-opiskelijoina toimivilla rehtoreilla on keskeinen rooli instituutissa, sillä useat heistä toimivat perusopintojen tutoreina sekä kouluttajina.


title: Koulutusjohtamisen instituutti

text: Syksyllä 2014 Kasvatustieteiden tiedekuntaan saatiin uusi koulutusjohtamisen professuuri, joka on ensimmäinen laatuaan Suomessa. Professori vastaa koulutusjohtamiseen liittyvästä tutkimuksesta ja koulutuksesta sekä niiden kehittämisestä. Hänen tehtävänään on edistää verkostoitumista alan muuhun koulukseen ja tutkimukseen.


title: Koulutusjohtamisen instituutti

text: Meneillään olevia projekteja on menossa kolme: Onnistu yhdessä: Työhyvinvointia yhteisöllisen johtajuuden keinoin, LED-projekti ja Opetusministeriön rahoittama tutkimushanke.


title: Koulutusjohtamisen instituutti

text: Onnistu yhdessä -hankkeessa tullaan innovoimaan prof. Jäppisen monivuotisiin tutkimuksiin ja ’Onnistu yhdessä! Työyhteisön kehittämisen 10 avainta’ kirjaan (PS-Kustannus 2012) perustuen yli 20 suomalaisen koulutusorganisaation kanssa yhteisöllisen johtajuuden kehittämiskeinojen tuotepaketti. Tuotepaketin sähköinen pilottiversio on valmis elokuussa 2016. Tarkoitus on, että tuotetta voidaan soveltaa myös muissa kuin koulutusorganisaatioissa, kun halutaan yhteisöllisesti kehittää työhyvinvointia ja oppia ja kehittyä yhdessä.


title: Koulutusjohtamisen instituutti

text: LED-projektissa (2015-2019) tutkitaan sitä, miten yhteisöllisen johtajuuden avulla pystytään ratkaisemaan ns. ’ilkeitä’ ongelmia (wicked problems), jotka juontuvat yhteiskunnan kompleksisista tekijöistä. Tutkimusprojektia johtaa professori Jäppinen. Kansalliseen tutkimusryhmään kuuluvat prof. Jäppisen lisäksi KT Leena Halttunen, tutkija Mari Simola ja tohtorikoulutettavia. Kansainväliseen tutkimusryhmään kuuluvat Kanadasta Quebeckin yliopistosta johtamisen professorit Andréanne Gelinas-Proulx ja Martine Leclerc, Israelista vanhempi tutkija Dorit Tubin sekä Belgian katolisesta koulutuksesta vastaavasta VSKO-järjestöstä koulutusjohtaja Rik Vanderhauwaert.


title: Koulutusjohtamisen instituutti

text: Rehtori-instituutti toteutti Opetus- ja kulttuuriministeriölle tutkimushankkeen (2008-2015) kuntien yleissivistävän koulutuksen opetuspalveluiden johtamisen nykytilasta ja muutoksesta Suomessa. Instituutin johtaja Mika Riskun johtamaan hankkeen tutkimusryhmään kuuluvat myös KT Pekka Kanervio ja FT Seppo Pulkkinen ja kansainvälisiä yhteistyökumppaneita.


title: Danny Willett

text: Daniel John Willett (s. 3. lokakuuta 1987 Sheffield) on englantilainen golfammattilainen. Willett siirtyi ammattilaiseksi vuonna 2008. Hän on 180 senttimetriä pitkä ja painaa 77 kilogrammaa.


title: Danny Willett

text: Willett oli amatööriurallaan parhaimmillaan maailmanlistan kärjessä. Vuonna 2008 hän siirtyi ammattilaiseksi. Huhtikuussa 2016 Willett voitti Masters Tournamentin, joka oli hänen uransa ensimmäinen major-voitto ja myös ensimmäinen voitto PGA Tourilla. Voitettuaan Master Tournamentin Willettistä tuli ensimmäinen kyseisen turnauksen voittanut eurooppalainen 17 vuoteen ja ensimmäinen englantilainen 20 vuoteen. Ensimmäisen voittonsa European Tourilla Willett saavutti kesäkuussa 2012 Saksasta.


title: Foliointi

text: Foliointi on tekniikka, jossa painotuotteen pintaan kiinnitetään metalli- tai värikalvo tai kalvon osia lämmön ja puristuksen avulla. Foliointiin soveltuvia laitteita ovat esimerkiksi kohopainokoneet ja laakastanssit. On yleistä, että foliointiyksikkö on liitetty osaksi kapearainaista fleksopainokonetta. Selektiivinen foliointi tehdään muotoonkaiverretun laatan avulla. Laatta voidaan valmistaa syövyttämällä, mekaanisesti jyrsimällä, tai laserkaivertamalla. Foliointimateriaali rakentuu kantokalvosta, folioinnille kiillon ja värin antavasta materiaalista, sekä lämmitettäessä sulavasta liimasta.


title: Foliointi

text: Foliointia käytetään esimerkiksi kirjojen kansigrafiikoissa ja pakkaustekniikassa. Sitä pidetään tehokkaana keinona parantaa tuotteen erottuvuutta ja laatuvaikutelmaa. Foliointi voidaan myös yhdistää preeglaukseen, jolloin lopputulos on folioitu kohokuvio.


title: Foliointi

text: Hologrammeja voidaan kiinnittää samalla menetelmällä kuin tasaväristä foliota.


title: Ken Climo

text: Ken Climo (s. 27. maaliskuuta 1968 Clearwater, Florida) on yhdysvaltalainen frisbeegolfaaja, jota pidetään lajinsa historian parhaana pelaajana.


title: Ken Climo

text: Climon ura alkoi vuonna 1987. Hän on saavuttanut urallaan 12 maailmanmestaruutta vuosina 1990–1998, 2000, 2002 ja 2006 ja on mestaruuksillaan lajin historian menestynein urheilija. Tampereella järjestetyn European Openin Climo voitti vuonna 2007.


title: Ken Climo

text: Climo on suunnitellut yhdessä Innova Discsin kanssa oman frisbeegolfkiekkosarjan.


title: Eeva Matinolli

text: Eeva Matinolli (9. helmikuuta 1930 Vesilahti – 26. maaliskuuta 2016 Turku) oli suomalainen opettaja ja paikallishistorioitsija. Hän valmistui filosofian maisteriksi 1956 ja hänelle myönnettiin kouluneuvoksen arvonimi 1992.


title: Eeva Matinolli

text: Matinolli toimi opettajana Turussa, vuodesta 1957 Puolalan yhteislyseossa (myöhemmin Puolalanmäen lukiossa), jonka rehtorina hän toimi vuosina 1969-93. Hän opetti historiaa, yhteiskuntaoppia ja kansantaloustiedettä. Hän toimi myös näiden aineiden sensorina Ylioppilastutkintolautakunnan alaisuudessa.


title: Eeva Matinolli

text: Eeva Matinolli oli ratkaiseva henkilö musiikin erikoislukiota perustettaessa 1980-luvulla järjestäessään lupa-asioita hallintokoneistossa. Hän jäi eläkkeelle 1993.


title: Fernando Liñán

text: Fernando Liñán Rodríguez (s. 31. heinäkuuta 1986 Granada, Espanja) on espanjalainen jalkapalloilija, joka edustaa Veikkausliigassa pelaavaa PK-35 Vantaata. Hän on pelipaikaltaan keskikenttäpelaaja.


title: Fernando Liñán

text: Liñán on Granadan kasvatti. Hän ei kuitenkaan pelannut yhtään ottelua seuran edustusjoukkueessa. Vuonna 2008 Liñán siirtyi Granadan B-joukkueesta Arenas de Armillaan. Vuodet 2009–2014 hän edusti UD Maracenaa. Vuonna 2014 Liñán siirtyi CD Huétor Tájariin, jossa hän pelasi vajaan vuoden. Heinäkuussa 2015 Liñán solmi sopimuksen Nelosessa pelanneen FC Legirus Interin kanssa. Hän pelasi seurassa loppukauden aikana yhdeksän sarjaottelua tehden viisi maalia. Huhtikuussa 2016 Liñán siirtyi Veikkausliigan PK-35 Vantaahan.


title: Laktoperoksidaasi

text: Laktoperoksidaasi on entsyymi, joka hapettaa useita inorgaanisia ja orgaanisia substraatteja vetyperoksidin avulla. Sitä esiintyy useiden nisäkkäiden maidossa, syljessä ja kyynelissä, joissa se toimii antibakteerisena aineena.


title: Laktoperoksidaasi

text: Laktoperoksidaasi on molekyylimassaltaan 78 kDa oleva entsyymi ja on glykorproteiini. Yhdiste vaatii toimiakseen koentsyymikseen hemiryhmän ja kalsiumioneja. Laktoperoksidaasi on emäksinen entsyymi ja sen isoelektrinen piste on 9–10. Lehmän maidossa laktoperoksidaasin pitoisuus on 30 mg/l. Laktoperoksidaasi on aktiivinen erityisesti gramnegatiivisia bakteereja vastaan. Sen antibakteeriset ominaisuudet perustuvat sen kykyyn hapettaa tiosyanaatti-ioneja hypotiosyanaateiksi, bromideja hypobromiiteiksi ja jodideja hypojodiiteiksi. Hapettimena entsyymi käyttää vetyperoksidia, joka pelkistyy vedeksi. Nämä hapettumistuotteet ovat hyvin reaktiivisia ja aiheuttavat soluseinän rikkoutumisen. Tämä estää bakteerien kasvun tai tappaa ne. Laktoperoksidaasilla on tärkeä rooli maidon säilymisessä. Entsyymi hapettaa myös useita orgaanisia yhdisteitä esimerkiksi fenoleja. Entsyymi denaturoituu kuumennettaessa yli 70 °C:n lämpötilaan, mutta sietää hyvin happamia olosuhteita ja proteolysoivien entsyymien vaikutusta.


title: Laktoperoksidaasi

text: Laktoperoksidaasi voidaan erottaa maidosta käyttämällä kationisia eli positiivisesti varautuneita ioninvaihtohartseja. Entsyymiä voidaan lisätä suuvesiin ja hammastahnoihin bakteereja tappavaksi aineeksi sekä piilolinssien puhdistusnesteisiin.


title: Play (Jüri Pootsmannin kappale)

text: Play () on virolaisen laulajan Jüri Pootsmannin kappale, jolla hän edusti Viroa vuoden 2016 Eurovision laulukilpailussa Tukholmassa. Kappaleen ovat säveltäneet ja sanoittaneet Fred Krieger, Vallo Kikas ja Viroa vuoden 2015 Eurovision laulukilpailussa yhdessä Elina Bornin kanssa edustanut Stig Rästa.


title: Play (Jüri Pootsmannin kappale)

text: Pootsmann voitti kappaleellaan Eesti Laul -kilpailun maaliskuussa 2016 ja pääsi näin ollen edustamaan Viron edustajaksi saman vuoden Eurovision laulukilpailuun. Kappale kilpaili kilpailun ensimmäisessä semifinaalissa, jossa se sai 24 pistettä jääden sijalle 18 eli viimeiseksi, eikä täten päässyt finaaliin.


title: J’ai cherché

text: J’ai cherché () on ranskalais-israelilaisen laulajan Amirin kappale, jolla hän edusti Ranskaa vuoden 2016 Eurovision laulukilpailussa Tukholmassa. Kappaleen ovat säveltäneet Amir itse, Johan Errami sekä Nazim Khaled ja sanoittaneet Amir ja Khaled.


title: J’ai cherché

text: Kappale valittiin Ranskan euroviisuedustajaksi helmikuussa 2016. Se selviytyi suoraan finaaliin Ranskan ollessa yksi suurimmista rahoittajamaista. Siellä kappale keräsi 257 pistettä ja sijoittui kuudenneksi.


title: Tarzanin legenda (elokuva)

text: Tarzanin legenda () on vuonna 2016 ensi-iltansa saanut yhdysvaltalainen toimintaseikkailuelokuva.  Edgar Rice Burroughsin luomaan Tarzaniin perustuvan elokuvan ohjasi David Yates ja käsikirjoitti Adam Cozad sekä Craig Brewer. Pääosassa esiintyvät Alexander Skarsgård, Samuel L. Jackson, Margot Robbie, Djimon Hounsou, Jim Broadbent ja Christoph Waltz.


title: Tarzanin legenda (elokuva)

text: Tarzanin rooliin kaavailtiin useita näyttelijöitä. 12. elokuuta 2012 uimari Michael Phelps oli aikeissa päätyä kyseiseen rooliin ja tehdä samalla mahdollisesti ensimmäisen elokuvaroolinsa. Myöhemmin marraskuussa 2012 tuottajat olivat pitäneet mahdollisena roolittaa Tom Hardy, Henry Cavill tai Charlie Hunnam Tarzaniksi. Lopulta ohjaaja Yatesin vaihtoehto Alexander Skarsgård tuli valituksi nimikkorooliin.


title: Tarzanin legenda (elokuva)

text: Pääkuvaukset aloitettiin 30. kesäkuuta 2014 Leavesden Studiosilla ja ne saatiin päätökseen samana vuonna 3. lokakuuta.


title: Luettelo Yhdistyneen kuningaskunnan rautatieasemista

text: Tämä on luettelo Yhdistyneen kuningaskunnan rautatieasemista. Luetteloon eivät sisälly asemat, joita käyttävät vain muut raideliikenteen muodot, kuten metrot.


title: Leikkaus (kirurgia)

text: Leikkaus, myös operaatio, on kirurginen toimenpide, jossa esimerkiksi poistetaan sairas kudos tai korjataan tapaturman aiheuttamia vaurioita. Muita leikkaustyyppejä ovat esimerkiksi keisarileikkaus, laihdutusleikkaus ja vasektomia.


title: Annukka Mallat

text: Annukka Mallat (s. 19. toukokuuta 1974 Lahti) on suomalainen ampumahiihtäjä. Hän kuului Suomen viestijoukkueeseen, joka sijoittui maailmancupissa kolmanneksi vuonna 1999 Lake Placidissa. Hän voitti 15 kilometrin matkalla Suomen mestaruuden vuonna 2000, ja useita mestaruuksia nuorten sarjoissa.


title: Aglaureion

text: Aglaureion eli Aglauroksen pyhäkkö () oli antiikin aikainen kuningas Kekropsin tyttärelle Aglaurokselle omistettu luolapyhäkkö Akropoliin itärinteellä Ateenassa Kreikassa.


title: Aglaureion

text: Aglauroksen kultti perustui siihen, että tämän kerrottiin antaneen vapaaehtoisesti henkensä kaupungin puolesta hyppäämällä alas Akropoliilta, koska oraakkeli oli ennustanut kaupungin niin pelastuvan pitkäkestoisesta piirityksestä. Tämän vuoksi pyhäkkö oli paikka, jossa asepalvelusta suorittaneet nuorukaiset, efebit, vannoivat valansa. Pyhäkkö liittyi mahdollisesti myös arrheforia-juhlaan Afroditen ja Eroksen pyhäkön ohella.


title: Aglaureion

text: Aglaureionin ajateltiin pitkään sijainneen Akropoliin pohjoisrinteellä, yleensä siellä sijaitsevan niin kutsutun Mykeneläisen lähteen luona. Vuonna 1980 Akropoliin itärinteessä sijaitsevan luolan alapuolelta löydettiin 200-luvulta eaa. peräisin olevan piirtokirjoituksen sisältävä stele eli kivipaasi, joka kuvasi Aglauroksen papittarelle osoitettuja kunnianosoituksia ja ilmoitti olevansa pystytetty Aglauroksen pyhäkölle. Tällä perusteella pyhäkön oletetaan nykyisin sijainneen kyseisen luolan yhteydessä.


title: Aglaureion

text: Luola on suurikokoinen, ja se on Akropoliin itärinteen huomattavin kohde. Sen suuaukon leveys on noin 14 metriä ja syvyys itä-länsisuunnassa noin 22 metriä. Herodotoksen mukaan persialaiset kiipesivät Akropoliille Aglaureionin puolelta valloittaessaan sen vuonna 480 eaa. Luolan arkeologiset tutkimukset suoritettiin vuonna 1936. Luolan ja sen ympäristön antiikin aikaiset kerrostumat ovat säilyneet huonosti, mutta alueelta on löydetty muun muassa mainitun stelen sekä alttarin perustusten paikat sekä alttarille johtanut porrastus.


title: Aglaureion

text: Koska Anakeion sijaitsi antiikin aikaisten kuvausten perusteella Aglaureionin lähellä, myös se on saattanut sijaita Akropoliin pohjoisrinteen sijaan itärinteellä. Samalla perusteella myös Ateenan alkuperäinen niin kutsuttu Arkaainen agora ja vanha Prytaneion sijaitsivat todennäköisesti suhteellisen lähellä Aglaureionia jossakin Akropoliin itäpuolella.